text:
Thomas Mopoku Mofolo
Thomas Mokopu Mofolo (22 Ingongoni 1876 – 8 Inyoni 1948) bekangumbhali lomkhulu wetincwadzi tesisutfu. Ubhale tincwadzi letinyenti tesiSutfu. Chaka ngulenye incwadzi layibhala yahunyushwa elulwimini lwesiSingisi.
Lokucuketfwe
Umlandvo[hlela | edit source]
Thomas Mofolo watalwa e Khojane,e Lesotho, mhlaka 22 Ingongoni 1876. wafundza esikolweni lebesidvute nalabekahlala khona, lesi sikolo lebesisesontfweni lebelatiwa nge Paris Evangelical Missionary Society , lapha ke waphotfula timfundvo tebuthishela watfola sitifiketi ngo 1898. watsi nakacedza kufundza watfola umsebenti esitolo semabhuku e Morija. lapho labanye bafundisi labebama mishinari babona imibhalo yakhe babese bayamgcugcutela kutsi acale kubhala emabhuku, ngulapho wacala kubhala emabhuku ngesiSotho pheceleti libhuku lekucala lewabhala lesihloko salo besitsi Moeti oa bochabela (1907; The Traveler of the East). lelibhuku belitjela ngemlandvo wa Shifu webaSutfu lobekakhuluma aphindze aphonse imibuto ngenkolo yemakrestu, lelibhuku libhalwe ngebuhlakani ngedlela yekuhlanganisa tinkondlo kanye netimva batsi, ngulapho ke wacala kubhala ngetindzaba temilandvo kanye netinganekwane netibongo. impumelelo yalelibhuku yenta bothishela labanyenti kutsi nabo bacale kubhala amabhuku, loku ke kwacala kulandzelwa bantfu labafundzile mbamba e Afrika lese ningizimu.
Tincwadzi latibhalile[hlela | edit source]
- Mofolo, Thomas Mopoku. Moeti oa bochabela, 1907.
- Mofolo, Thomas Mopoku. Pitseng, 1910.
- Mofolo, Thomas Mopoku. Chaka, 1925.
letinye tincwadzi lacashunwa kuto[hlela | edit source]
- Ellenberger, Victor. « Thomas Mofolo (1873-1948) », "Journal des Missions évangéliques", iNdlóvana 1949, Paris: Société des Missions Évangéliques, p. 77-79 (síFulentji).
- Gerard, Albert S. « Literature in Southern Sotho » in Four african literatures Xhosa Sotho Zulu Amharic, 1971, Berkeley: University of California Press, 1971, p. 101- 180 (síNgísi).
- Kunene, Daniel P. The Works of Thomas Mofolo: Summaries and Critiques, 1967, Los Angeles: Africa Studies Center of the University of California, 1967, 28 p (síNgísi).
- Kunene, Daniel P. Thomas Mofolo and the emergence of written Sesotho prose, 1989, éJózi: Ravan press, 1989, 251 p (síNgísi).
- Sévry, Jean. Chaka, empereur des Zoulous: histoires, mythes et légendes, 1991, Paris: L'Harmattan, 1991, 251 p (síFulentji).


c: text/html

text:
Indzaba 115: LiPharadisi Lelisha Emhlabeni
BUKA letihlahla letindze, letimbali letinhle kanye naletintsaba letiphakeme. Uyayibona kutsi yinhle kwani lendzawo? Buka indlela lenyamatane ledla ngayo esandleni salomfanyana. Ase ubuke nalamabhubesi kanye nalamahhashi leme lapha endleleni. Bewungeke yini wena ujabule nawungahlala endzaweni lefanana nalena?
Nkulunkulu ufuna kutsi wena uphile phakadze emhlabeni lolipharadisi. Akafuni kutsi uve buhlungu lobuviwa bantfu namuhla. Loku ngiko liBhayibheli lelikwetsembisa labo labatawuhlala epharadisi lelisha. Litsi: ‘Nkulunkulu lucobo lwakhe utawuba nabo. Sekuyawubate kufa, noma kukhala, noma buhlungu. Ngoba kwekucala sekwendlulile.’
Jesu utawucinisekisa kutsi lonkhe lolushintjo lolumangalisako luyenteka. Uyati yini kutsi uyawukwenta nini loko? Uyawukwenta ngemuva kwekuba asasuse bonkhe bubi lobusemhlabeni, kanye nebantfu labangakalungi. Khumbula, ngalesikhatsi Jesu aselapha emhlabeni, welapha bantfu tonkhe tinhlobo tekugula, waze ngisho wavusa nalabafile. Jesu abenta letintfo kuze akhombise loko latakwenta emhlabeni wonkhe nasekabusa njengeNkhosi yeMbuso waNkulunkulu.
Uyabona kutsi kutawube kumnandzi njani epharadisi lelisha emhlabeni! Jesu kanye nalabo labakhetsile, batawubusa basezulwini. Lababusi bayawunakekela wonkhe umuntfu emhlabeni futsi bayociniseka kutsi bonkhe bantfu bayajabula. Ase sibone kutsi yini lokufanele siyente kuze siciniseke kutsi Nkulunkulu uyosinika kuphila lokuphakadze emhlabeni lomusha lolipharadisi.
Sembulo 21:3, 4; 5:9, 10; 14:1-3.
Imibuto
- Ngutiphi timo liBhayibheli lelitsi sitatijabulela ePharadisi lasemhlabeni?
- LiBhayibheli libetsembisani labo labatawuhlala ePharadisi?
- Jesu utawulenta nini lonkhe lolushintjo lolumangalisako?
- Ngalesikhatsi Jesu alapha emhlabeni, yini layenta kuze akhombise loko abetakwenta nase ayiNkhosi yeMbuso waNkulunkulu?
- Yini Jesu nalabo labayobe babusa naye ezulwini labayociniseka ngayo nasebabusa umhlaba?
Imibuto leyengetiwe
- Fundza Sembulo 5:9, 10.
Kungani singaciniseka kutsi labo labayobe babusa umhlaba Iminyaka leyiNkhulungwane, bayoba ngemakhosi nebaphristi labanesihawu kanye nemusa? (Ef. 4:20-24; 1 Phet. 1:7; 3:8; 5:6-10)
- Fundza Sembulo 14:1-3.
Kukhombisani kutsi ligama leYise neleliWundlu libhalwe emabuntini alabangu-144 000? (1 Khor. 3:23; 2 Thim. 2:19; Semb. 3:12)

robotstxt: allowed

filter: keep


text:
Sifundvo 9
Yini Lengenta Umndeni Wakho Ujabule?
1. Kungani kushada kubalulekile kute umndeni ujabule?
LiBhayibheli licuketse “tindzaba letimnandzi taNkulunkulu lojabulako.” (1 Thimothi 1:11, NW) LoNkulunkulu lojabulako ufuna imindeni ihlale ijabulile. Nguye longumsunguli wemshado. Umshado losemtsetfweni ubalulekile kute umndeni ujabule ngobe wenta bantfwana bakhulele endzaweni lelondzekile.
Ubaluleke kangakanani umshado kuNkulunkulu? Nkulunkulu ufuna kutsi umshado ube bunye lobuhlala njalo emkhatsini wendvodza nemfati. EmaKhristu kufanele ahloniphe imitsetfo yendzawo lemayelana nekubhaliswa kwemshado. (Lukha 2:1, 4, 5) Jehova ufuna kutsi indvodza nemfati batsembeke kulomunye nalomunye. (Hebheru 13:4) Akatsandzi kutsi bantfu labashadile behlukane. (Malakhi 2:16) Kodvwa uyawavumela emaKhristu kutsi adivose aphindze ashade nangabe lomunye aphingile.
2. Indvodza nemfati kufanele baphatsane njani?
Jehova wadala emadvodza nebafati kute baphelelisane emshadweni. (Genesisi 2:18) Njengobe iyinhloko yelikhaya, indvodza kufanele kube ngiyo leyondla umndeni wayo iphindze iwufundzise ngaNkulunkulu. Kufanele itsandze umkayo ngalokusuka enhlitiyweni. Emadvodza kanye nebafati bawo kufanele batsandzane futsi bahloniphane. Njengobe onkhe emadvodza kanye nebafati bangakapheleli, kufundza kutsetselelana kubaluleke kakhulu kute bajabule emshadweni wabo.
3. Kufanele yini umshiye umuntfu loshade naye nangabe ungajabuli emshadweni?
Nangabe nihlangabetana nebumatima emshadweni, nobabili kufanele nisebente kamatima kute niphatsane ngelutsandvo. (1 Khorinte 13:4, 5) LiVi laNkulunkulu alikukhutsati kwehlukana kutsi kube yindlela yekulungisa tinkinga letivamile emshadweni.
4. Bantfwana, yini Nkulunkulu lanifunela yona?
Jehova ufuna kutsi nijabule. Uniniketa seluleko lesincono kakhulu sekujabulela busha benu. Ufuna kutsi nizuze ekuhlakanipheni kwebatali benu kanye naselwatini lwabo. (Kholose 3:20) Jehova uphindze afune kutsi nitfole injabulo leba khona nanenta intsandvo yeMdali wenu neyeNdvodzana yakhe.
5. Batali, yini bantfwana benu labayidzingako kute batfole injabulo ekuphileni?
Kufanele nisebente kamatima kute niphe bantfwana benu kudla, indzawo yekuhlala, kanye netimphahla tekugcoka. (1 Thimothi 5:8) Ngetulu kwaloko, kute bantfwana benu batfole injabulo, kufanele nibafundzise kutsi batsandze Nkulunkulu futsi bafundze kuye. (Efesu 6:4) Kuba kwenu sibonelo ekutsandzeni Nkulunkulu kungayitsintsa kakhulu inhlitiyo yemntfwana wakho. Nangabe seluleko sakho sisekelwe eVini laNkulunkulu, singasita umntfwana wakho kutsi acabange ngendlela lefanele.
Bantfwana bazuza kakhulu nangabe nibakhutsata futsi nibancoma. Bayasidzinga futsi nesicondziso kanye nesijeziso. Kubacecesha ngalendlela kuyabavikela ekutiphatseni lokutabemuka injabulo. (Taga 22:15) Nobe kunjalo, sijeziso akukafaneli sibe ngulesicine kakhulu nobe sikhombise kuba nelunya.
BoFakazi BaJehova bashicilela tincwadzi letinyenti letentelwe kusita batali kanye nebantfwana. Letincwadzi tisekelwe eBhayibhelini.


text:
Vele Bangaphindze Baphile Yini Bantfu Labafile?
Ungatsi . . .
yebo?
chake?
mhlawumbe?
LOKO LOKUSHIWO LIBHAYIBHELI
“Bonkhe bantfu . . . bayawuvuka ekufeni.”—Imisebenti 24:15.
SINGAKWETSEMBA MBAMBA YINI LOKUSHIWO LIBHAYIBHELI?
Yebo singakwetsemba, nganati tizatfu letintsatfu:
Nkulunkulu unguMsunguli wekuphila. LiBhayibheli libita Nkulunkulu Jehova ngekutsi ‘ungumtfombo wekuphila.’ (Tihlabelelo 36:9; Imisebenti 17:24, 25) Akungabateki kutsi lona lowadala konkhe lokuphilako angakhona kuvusa umuntfu lofile.
Nkulunkulu wabavusa bantfu labafile esikhatsini lesendlulile. LiBhayibheli lisitjela ngebantfu labasiphohlongo labavuswa, labebafaka ekhatsi bantfwana, labadzala, besilisa kanye nebesifazane. Labanye babo bebanesikhashana bafile kodvwa lomunye besekwendlule emalanga lamane afile.—Johane 11:39-44.
Nkulunkulu ufisa kuphindze abavuse bantfu labafile. Jehova uyakwenyanya kufa; kusitsa kuye. (1 Khorinte 15:26) ‘Ufisa’ kusincoba lesitsa, akucedze kufa ngekutsi avuse labafile. Ulangatelela kuvusa bantfu labasenkhumbulweni yakhe nekuphindze ababone baphila emhlabeni.—Jobe 14:14, 15.
LONGAKUTFOLA NAWUKHOLELWA EKUVUSWENI KWALABAFILE
Yindvudvuto nawufelwa ngumuntfu losondzelene naye.—2 Khorinte 1:3, 4.
Kukhululeka ekwesabeni kufa.—Hebheru 2:15.
Litsemba sibili lekuphindze ube nebantfu losondzelene nabo lasebafa.—Johane 5:28, 29.
UMBUTO LONGATIBUTA WONA
Kwentiwa yini kutsi siguge siphindze sife?
LiBhayibheli liyawuphendvula loyo mbuto ku-GENESISI 3:17-19 naku-ROMA 5:12.


text:
ZKusho kutsini kwemukela Jesu njengemsindzisi welucobo lwakho?
Umbuto: ZKusho kutsini kwemukela Jesu njengemsindzisi welucobo lwakho?
Impendvulo: Sewumemukele yini Jesu Khrestu njengemsindzisi welucobo lwakho? Kute uvisise kahle lombuto, kufanele uvisise lamagama latsi “Jesu Khrestu” lucobo nemsindzisi.
Ngubani Jesu Khrestu? Labaningi bangasho kutsi Jesu Khrestu uyindvodza lelungile, mfundzisi lomkhulu, noma ke umprofethi waNkulunkulu. Loko kuliciniso imphela nga Jesu, kodvwa abachazi ngalokugcwele ngekweliciniso kutsi ungubani libhayibheli lisitjela kutsi Jesu unguNkulunkulu enyameni, Nkulunkulu esimeni semuntfu (bona Johane 1: 1,14) Nkulunkulu weta emhlabeni kutosifundzisa, aselaphe, asicondzise, asicolele aphindze asifele. Jesu Khrestu unguNkulunkulu, ungumdali, Nkulunkulu lophakeme. Ngabe sewumemukele yini loJesu Khrestu?
Yini umsindzisi, nekutsi kungani sidzinga umsindzisi? Libhayibheli lisitjela kustsi sonkhe sonile sonkhe sente tento litimbi ( baseRoma 3:10-18). Ngemphumela wesono setfu, sifanelwe intfukutselo nekwehlulelwa nguNkulunkulu . Sijeziso setono litentiwe kuloNkulunkulu longenamkhawulo nalo lophakadze kujeziswa lokungapheli baseRoma 6:23,( sambulo 20:11-15) ngiyo lendzaba sidzinga umsindzisi.
Jesu khrestu weta emhlabeni wafa endzaweni yetfu. Kufa kwaJesu kwaba yinhlawulo lengapheli yetono tetfu ( 2 basekhorinte 5:21) Jesu wafa wakhokha licala letono tetfu ( baseRoma 5:8) Jesu wahlawula licala kute tsine singasahlawuli. Kuvuka kwakhe kulabafile kwacinisekisa kutsi kufa kwakhe kwenele kuhlawula tono tetfu.ngiyo lendzaba Jesu nguye kuphela naloyedvwa umsindzisi ( Johane 14:6, Imisebenti yeba postoli 4:12) !
Uyatsembela kuJesu njengemsindzisi wakho? Ngabe Jesu ungumsindzisi wakho welucobo? Bantfu labanyenti babuka bukhrestu njengekuya enkonzweni, bente tinhlambululo, nobe kungenti letinye tetono. Loko-ke kuakusibo bukhrestu lobungibo. BuKhrestu kuba nebudlelwane belucobo na Jesu khrestu. Kumukela Jesu njengemsindzisi welucobo, kusho kubeka kukholwa kwelucobo lwakho kuye futsi umetsembe . Akekho losindziswa ngekukholwa kwalabanye. Akekho lotsetselelwa ngekwenta tintfo letitsite indlela yinye yekusisindziswa kumamukela ngekwakho Jesu njengemsindzisi wakho, wetsembe ekufeni kwakhe njengenhlawulo yetono yetono takho nekufa nekuvuka kwakhe njengesiciniseko semphilo yangunaphakadze ( Johane 3: 16) ngabe ungumsindzisi wakho ngewelucobo?Nangabe ufuna kwemukela Jesu khrestu njengemsindzisi welucobo lwakho shano lamagama lawa kuNkulunkulu. Khumbulu kutsi kusho lomthandazo angeke kukusindzise. Kutsembela kuJesu Khrestu nemsebenti wakhe lophelele esiphambanweni ngawe ngekutsi akusindzise esonweni. Lomthandazo yindlela lelula yekusho kuNkulunkulu kukholwa kwakho kuye umbonge ngekunikela kutsi usindzisiwe. “Nkulunkulu, ngiyati kutsi ngonile kuwe nekutsi ngifanele kujeziswa. Kepha ngiyakholwa kutsi Jesu watstsa sijeziso lesingifanele kute kutsi ngekukholwa kuye ngingacolelwa nekutsi ngibeka kutsemba kwami ensindzisweni yakho ngimukela Jesu njengemsindzisi welucobo lwami ngiyawubonga umusa wakho lomangalisako nekutsetselelwa- sipho sangunaphakadze! Amen.
Usitsatsile sincumo ngaKhristu ngaloku ukufundzile? Numa kunjalo, cafata ku "ngimamukelile Khristu lamuhla" ngaphansi.
ZKusho kutsini kwemukela Jesu njengemsindzisi welucobo lwakho?


text:
Kufundvwa KweliBhayibheli Lokuyidrama
Lalela kufundvwa kweliBhayibheli lokuyidrama lokunebalingiswa lokuhambisana nemisindvo nemuntfu lolandzisako. Kubone ngeliso lengcondvo loko lokwentekako kuledrama usebentisa lokutsetjuliwe lokunemisindvo lehambisana naloko lokwentekako, umculo kanye nekulandziswa kwayo. Ema-video elulwimi lwetandla nawo ayatfolakala. Khetsa lulwimi ebhokisini lwetilwimi, bese uchafata Cinga kute ubone onkhe emadrama lalalelwako lasekelwe eBhayibhelini latfolakala ngalololwimi. Faka incenye yaleso sihloko nome incwadzi yeliBhayibheli kute ubone kufundvwa kweliBhayibheli lokuhambisana nako.


text:
Linembile Yini LiHumusho Lemhlaba Lomusha?
Incenye yekucala ye-LiHumusho Lemhlaba Lomusha yakhululwa nga-1950. Kusukela ngaleso sikhatsi, labanye bantfu bakhuluma nome babuta kuba liciniso kwe-LiHumusho Lemhlaba Lomusha, * ngobe kuletinye tindzawo liyehluka kulamanye emahumusho eliBhayibheli. Lomehluko uvame kubangelwa ngulokunye kwaloku lokungentasi.
Linekwetsenjwa. LiHumusho Lemhlaba Lomusha lisekelwe elucwaningweni lwakamuva lolwentiwe kanye nasemibhalweni yesandla yasendvulo leyetsenjwako. Ngalokwehlukile, i-“King James Version” ya-1611, beyitsetfwe emibhalweni yesandla lete liciniso ngalokuphelele futsi lengasimidzala njengaleyo leyasetjentiswa nakubhalwa LiHumusho Lemhlaba Lomusha.
Letsembekile. LiHumusho Lemhlaba Lomusha letama kamatima kuze liwendlulisele ngekwetsembeka umlayeto wekucala lophefumulelwe nguNkulunkulu. (2 Thimothi 3:
16) Emahumusho lamanyenti eliBhayibheli awetsembeki emlayetweni waNkulunkulu, futsi alandzela emasiko ebantfu, njengekufaka emagama latsi Nkhosi nobe Nkulunkulu esikhundleni selibito lakhe lelitsi Jehova.
Libeka tintfo njengobe tinjalo. Ngalokwehlukile emahumushweni labuketiwe, LiHumusho Lemhlaba Lomusha libeka emagama njengobe anjalo, nangabe nje loko kungeke kundlulisele emavi langevakali kahle nobe kufihle umcondvo wemibhalo yekucala. Emahumusho labuketa imibhalo yekucala yeliBhayibheli angase afake imibono yebantfu nobe akhiphe imininingwane lebalulekile.
Umehluko we-LiHumusho Lemhlaba Lomusha kulamanye emahumusho
Tincwadzi letingekho. EmaBhayibhelini awo, emasontfo emaRoma Katolika newebu-Orthodox laseMphumalanga afaka tincwadzi labanye labatibita ngekutsi yi-Apocrypha. Nanobe kunjalo, letincwadzi betingemukeleki emitsetfweni yemaJuda, futsi kuyaphawuleka kutsi liBhayibheli litsi emaJuda ngiwo ‘labenikwe emavi langcwele aNkulunkulu.’ (Roma 3:1, 2) Ngako LiHumusho Lemhlaba Lomusha kanye nalamanye emahumusho eliBhayibheli alamuhla enta kahle ngekungatifaki letincwadzi lokutsiwa yi-Apocrypha.
Emavesi langekho. Lamanye emahumusho engeta emavesi nobe emagama langatfolakali emibhalweni yesandla yeliBhayibheli lemidzala futsi lesatfolakala, kodvwa LiHumusho Lemhlaba Lomusha alikufaki kwatiswa lokunjalo. Emahumusho lamanyenti alamuhla ayawakhipha emavesi lanjalo nobe avume kutsi imitfombo leminyenti letsenjwako ayiwasekeli lamavesi. *
Indlela leyehlukile emagama labekwe ngayo. Ngalokuvamile, kuhumusha ligama ngeligama akucaci nobe kuyedukisa. Sibonelo saloko kutsi emavi aJesu lakuMatewu 5:3 avame kuhunyushwa ngekutsi: “Babusisiwe labamphofu emoyeni.” (I-“English Standard Version”; i-“King James Version”; i-“New International Version”) Bantfu labanyenti batsi emavi aJesu latsi “labamphofu emoyeni” ayadida, kantsi labanye bacabanga kutsi Jesu abegcizelela kubaluleka kwekutfobeka nobe buphuya. Nanobe kunjalo, liphuzu laJesu belikutsi injabulo yeliciniso itfolakala ngekubona sidzingo sekucondziswa nguNkulunkulu. LiHumusho Lemhlaba Lomusha liyendlulisela kahle lenchazelo yemavi akhe ngekutsi itsi “labo labanakisisa tintfo letiphatselene naNkulunkulu.”
Kuphawula lokuhle kwetati letingasibo BoFakazi, mayelana ne-LiHumusho Lemhlaba Lomusha
Encwadzini yaDecember 8, 1950, Edgar J. Goodspeed, longumhumushi weliBhayibheli lowatiwako kanye nesati, wabhala naku mayelana ne-LiHumusho Lemhlaba Lomusha LemiBhalo YemaKhristu YesiGriki: “Ngiyawutsandza umsebenti lowentiwa bantfu benu, kanye nekwentiwa kwawo emhlabeni wonkhe, ngijatjuliswa nalihumusho lenu lelineliciniso futsi lelinemdlandla. Ngitibonele nekutsi liveta imfundvo lebanti futsi lenengcondvo.”
Phrofesa Allen Wikgren waseYunivesi yaseChicago watsi LiHumusho Lemhlaba Lomusha lisibonelo selihumusho lelinelulwimi lwalamuhla, futsi alitsatfwa kulamanye emahumusho kunaloko “linekufaneleka lokukwalo kuphela.”
—I-“The Interpreter’s Bible,” Umculu I, likhasi 99.
Akhuluma nge-LiHumusho Lemhlaba Lomusha LemiBhalo YemaKhristu YesiGriki, Alexander Thomson longumphikisi waseBritain weliBhayibheli wabhala watsi: “Kuyacaca kutsi bahumushi balo banelikhono futsi batati letihlakaniphile, lebetitimisele kuveta umcondvo loliciniso wemibhalo yesiGriki ngekuvumelana nendlela lulwimi lwesiNgisi lolungakhona kwenta ngayo.”
—I-“The Differentiator,” ya-April 1952, likhasi 52.
Nangetulu kwekuphawula emavi latsite labenemuva wekutsi awaketayeleki, Charles Francis Potter longumbhali watsi: “Labahumushi labangatiwa kuyacaca kutsi bayindlulisele kahle imibhalo yesandla, ngesiGriki nangesiHebheru, futsi basebentise likhono letifundziswa kanye nelekwehlulela kahle tintfo.”
—I-“The Faiths Men Live By,” likhasi 300.
Nanobe abenemuva wekutsi LiHumusho Lemhlaba Lomusha lehlukile futsi linebuhle, Robert M. McCoy waphetsa kulihlola kwakhe ngekutsi atsi: “Lokuhunyushwa kweliThestamente Lelisha kubufakazi bekutsi enhlanganweni [yaBoFakazi BaJehova] kunetati letikwati kusebenta kahle ngetinkinga letinyenti tekuhunyushwa kweliBhayibheli.”
—I-“Andover Newton Quarterly,” yaJanuary 1963, likhasi 31.
Nanobe phrofesa S. MacLean Gilmour angavumelani nalokunye kwatiswa lokuse-Humushweni Lemhlaba Lomusha, uyavuma kutsi bahumushi balo “banelwati lolungakavami lwesiGriki.”
—I-“Andover Newton Quarterly,” yaSeptember 1966, likhasi 26.
Ngesikhatsi Thomas N. Winter, longulomunye waboPhrofesa abuketa LiHumusho Lemhlaba Lomusha leliyincenye ye-“Kingdom Interlinear Translation of the Greek Scriptures,” wabhala: “Lelihumusho lelentiwe yikomidi lengatiwa lihambisana nesikhatsi ngalokuphelele futsi lihlale lineliciniso.”
—I-“The Classical Journal,” ya-April-May 1974, likhasi 376.
Phrofesa Benjamin Kedar, losati sesiHebheru lesika-Israyeli watsi nga-1989: “Elucwaningweni lwami lwelulwimi lolumayelana neliBhayibheli lesiHebheru kanye nemahumusho, ngivame kuhlola lihumusho lesiNgisi lelibitwa ngekutsi LiHumusho Lemhlaba Lomusha. Nangenta njalo ngitiva ngiciniseka kutsi lomsebenti uveta kutimisela ngekwetsembeka kuhumusha emavi lacondzakalako futsi laliciniso.”
Ngenca yekuhlolisisa lakwenta emahumushweni lamakhulu esiNgisi layimfica, Jason David BeDuhn, longuphrofesa lotadisha ngenkholo, wabhala: “I-NW [LiHumusho Lemhlaba Lomusha] yaba lihumusho lelineliciniso kuwendlula onkhe lalamanye emahumusho lengawahlola.” Nanobe labanye bantfu kanye netati letinyenti teliBhayibheli tivame kutsi lomehluko lose-Humushweni Lemhlaba Lomusha ubangelwa kutsatsa luhlangotsi ngekwenkholo lokwentiwa bahumushi balo, BeDuhn watsi: “Umehluko lomkhulu walo ubangelwa kuba neliciniso kwe-NW njengelihumusho lelibeka tintfo njengobe tinjalo futsi lelingagucuki emavini ekucala alabo lababhala LiThestamente Lelisha.”
—I-“Truth in Translation,” emakhasini 163, 165.
^ sig. 2 Lokukhulumela kutsintsa emahumusho esiNgisi labekhona ngaphambi kwekufika kwe-LiHumusho Lemhlaba Lomusha lelibuketiwe langa-2013.
^ sig. 8 Nasi sibonelo: Fundza i-“New International Version” ne-“New Jerusalem Bible” yemaKatolika. Emavesi lengetiwe nguMatewu 17:21; 18:11; 23:14; Makho 7:
^ sig. 9 Ngendlela lefanako, lihumusho la-J. B. Phillips libeka lamavi aJesu ngekutsi “labo labatiko kutsi bayamdzinga Nkulunkulu,” ne-“The Translator’s New Testament” isebentisa emavi latsi “labo labati sidzingo sabo sakamoya.”


text:
Incenye 2: Ngemuva KwaZamcolo Kuya Ekukhululweni EGibhithe
Basiphohlongo nje kuphela bantfu labasindza kuZamcolo, kepha njengoba sikhatsi sichubeka bandza baba tinkhulungwane letinyenti. Kwendlula iminyaka lengu-352 ngemuva kwaZamcolo, Abrahama wabese uyatalwa. Sitawufundza ngendlela Nkulunkulu lasigcina ngayo setsembiso sakhe ngekuniketa Abrahama indvodzana layetsa watsi ngu-Isaka. Nkulunkulu wakhetsa Jakobe kubantfwana ba-Isaka lababili.
Jakobe abenemndeni lomkhulu, abenemadvodzana langu-12 nemadvodzakati lamanyenti. Emadvodzana akhe langu-10 abemenyanya umnakabo lomncane Josefa, futsi amtsengisa eGibhithe kutsi ayoba sigcili. Ngekuhamba kwesikhatsi Josefa waba ngumbusi lobalulekile eGibhithe. Kwatsi nakufika indlala lenkhulu, Josefa wavivinya bomnakabo kute abone kutsi sebashintjile yini. Wonkhe umndeni waJakobe longema-Israyeli ekugcineni watfutsela eGibhithe. Loku kwenteka ngemuva kweminyaka lengu-290 Abrahama atelwe.
Ema-Israyeli ahlala eGibhithe iminyaka lengu-215. Ngemuva kwekufa kwaJosefa, abatigcili taseGibhithe. Ngekuhamba kwesikhatsi Mosi watalwa, futsi Nkulunkulu wamsebentisa kutsi akhulule ema-Israyeli eGibhithe. Seyiyonkhe iminyaka yemlandvo lehlanganisiwe Encenyeni YESIBILI, ingu-857.


text:
Libandla lemaWeseli
Libandla lemaWeseli[hlela | edit source]
leli libandla lelisabalele umhlaba wonkhe lelasungulwa engilandi nguJohn Wesley nemnakabo Charles Wesley kanye nalabanye labebanelicembu letifundvo telibhayibheli.
Umlandvo
Loku losekulibandla lelikhulu kwacala ngesikhatsi Charles Welsey kanye nebangani bakhe labefundza nabo bacala kwenta tifundvo telibhayibheli,kuvakashela labagulako nalabasemajele babaphe umkhuleko .ngekuhamba kwesikhatsi bamema naJohn Wesley kwekutsi abajoyine.
Lelicenjana bantfu baletsa emabito lamanyenti emkhatsini wawo bekukhona naleli lelitsi: Methodists lokusho kutsi bebabantfu labebenta tintfo ngendlela lehlelekile. lelicembu laya ngekuya likhula liba likhulu kepha belisolo lingephasi kwelibandla lemangisi i-Anglican.loku kwabanga tinkhinga ngoba libandla lemangisi alifunanga kunika John Wesley bafundzisi yena wabona kuncono kwekutsi atigcobele bakhe bafundsisi. kepha yena Joni Weseli nemnakabo Charles baze bashona solo bangemalungu elibandla laseNgilandi. luchekeko lucale emva kwabo.


text:
Indzaba 53: Setsembiso SaJeftha
UKE wasenta yini setsembiso lotfole kutsi akusimelula kusigcina? Lendvodza lelapha kulesitfombe isentile, futsi kungako iphatseke kabi. Isikhulu saka-Israyeli lesinesibindzi lesibitwa ngekutsi nguJeftha.
Jeftha abephila ngesikhatsi lapho ema-Israyeli labengamkhonti ngaso Jehova. Aphindze futsi enta lokubi. Ngako Jehova wavumela bantfu baka Amoni kutsi bawahlasele. Loku kwenta ema-Israyeli akhala kuJehova atsi: ‘Sonile kuwe, sicela usisindzise!’
Bantfu batisola ngaletintfo letimbi labebatenta. Bakhombisa kutisola kwabo ngekuphindze bakhonte Jehova. Ngako Jehova waphindze wabasekela.
Jeftha wakhetfwa bantfu kutsi ayokulwa nema-Amoni langakalungi. Abefuna kutsi Jehova amsite kulemphi. Ngako wafunga kuye watsi: ‘Nawunganikela ema-Amoni esandleni sami, nobe ngabe ngubani loyawuphuma kucala emnyango wendlu yami kungihlangabeta nasengibuya ekuncobeni imphi yema-Amoni, ngiyawunikela ngaye kuwe.’
Jehova wasilalela lesetsembiso saJeftha, futsi wamsita wancoba kulemphi. Ngalesikhatsi Jeftha sekabuyela ekhaya, uyati yini kutsi ngubani lowaphuma kucala kuyomhlangabeta? Yindvodzakati yakhe lokwakukuphela kwayo. Jeftha wakhala watsi: ‘Awu, ndvodzakati yami ungivise buhlungu, ngoba ngente setsembiso kuJehova lengingeke ngisephule.’
Indvodzakati yakhe nayiva ngalesetsembiso, ekucaleni yaphatseka kabi. Phela loku kwakusho kutsi kwakufanele ishiye babe wayo nebangani bayo. Kodvwa yayitawuhlala imphilo yayo yonkhe ikhonta Jehova ethendeni lakhe lekukhontela leliseShilo. Ngako yatsi kubabe wayo: ‘Nangabe wente setsembiso kuJehova, kufanele usigcine.’
Indvodzakati yaJeftha yahamba yaya eShilo, yahlala lapho kuphila kwayo konkhe ikhonta Jehova. Bekutsi kanye ngemnyaka emakhosikati langema-Israyeli ayivakashele, futsi abefike ahlale nayo emalanga lamane, bese bajabula ndzawonye. Bantfu bebayitsandza lendvodzakati yaJeftha, ngoba beyiyincekukati yaJehova lelungile.
Tikhulu 10:6-18; 11:1-40.
Imibuto
- Abengubani Jeftha, futsi abephila ngasiphi sikhatsi?
- Ngusiphi setsembiso Jeftha lasenta kuJehova?
- Kungani Jeftha aphatseka kabi ngalesikhatsi abuyela ekhaya ngemuva kwekuncoba ema-Amoni?
- Indvodzakati yaJeftha yatsini nayiva ngalesetsembiso lesentiwe ngubabe wayo?
- Kungani bantfu bebayitsandza indvodzakati yaJeftha?
Imibuto leyengetiwe
- Fundza Tikhulu 10:6-18.
Ngusiphi secwayiso lokufanele sisicaphele emlandvweni wema-Israyeli wekungetsembeki kuJehova? (Khu. 10:6, 15, 16; Rom. 15:4; Semb. 2:10)
- Fundza Tikhulu 11:1-11, 29-40.
Sati kanjani kutsi kunikela kwaJeftha ngendvodzakati yakhe ibe “ngumnikelo wekushiswa” kwakungasho kutsi abetawunikela ngayo kutsi ishiswe ibe ngumnikelo? (Khu. 11:31; Lev. 16:24; Dut. 18:10, 12)
Jeftha wanikela ngendvodzakati yakhe yaba ngumhlatjelo ngamuphi umcondvo?
Yini lesingayifundza esimweni saJeftha lesimayelana nesetsembiso lasenta kuJehova? (Khu. 11:35, 39; Shu. 5:4, 5; Mat. 16:24)
Indvodzakati yaJeftha isibonelo lesihle ngayiphi indlela kumaKhristu lasemasha lalandzela umgomo wekukhonta Jehova sikhatsi sonkhe? (Khu. 11:36; Mat. 6:33; Fil. 3:8)


text:
Indzaba 23: Emaphupho AFaro
KWENDLULA iminyaka lemibili solo Josefa asejele. Umphatsi wetitja akazange amkhumbule. Ngalobunye busuku Faro waba nemaphupho lamabili, futsi abengati kutsi asho kutsini. Uyambona yini kulesitfombe alele? Ngakusasa, Faro wabita onkhe emadvodza lahlakaniphile wawatjela ngemaphupho akhe. Kodvwa onkhe ehluleka kuwachaza lamaphupho.
Ekugcineni umphatsi wetitja wamkhumbula Josefa. Watsi kuFaro: ‘Ngalesikhatsi ngisasejele bekunendvodza lebeyikwati kuchaza emaphupho.’ Masinyane Faro watfumela kutsi Josefa akhishwe ejele.
Faro watjela Josefa emaphupho akhe watsi: ‘Ngibhudze tinkhomo letisikhombisa letibukeka kahle. Kutsite kusenjalo ngabona letinye letisikhombisa letondzile. Leti letondzile tisuke tandla leti letikhuluphele.
‘Ephusheni lami lesibili ngibone tibhuluja letisikhombisa letinkhulu, tiseluhlangeni lunye. Kutsite kusenjalo kwase kuvela letinye tibhuluja letimbi futsi letibunile. Letibhuluja letimbi tisuke tamita letibhuluja letisikhombisa letinhle.’
Josefa watsi kuFaro: ‘Omabili lamaphupho asho intfo yinye. Tinkhomo letinhle letisikhombisa naletibhuluja letinhle letisikhombisa timelela iminyaka lesikhombisa, futsi letinkhomo letisikhombisa letondzile naletibhuluja letisikhombisa letibunile timelela leminye iminyaka lesikhombisa. Kutawufika iminyaka lesikhombisa lutawuba nekudla lokunyenti eGibhithe. Kodvwa emvakwaloko kutawulandzela leminye iminyaka lesikhombisa yendlala lenkhulu.’
Ngako-ke Josefa watsi kuFaro: ‘Khetsa indvodza lehlakaniphile yengamele kubutfwa kwekudla kuleminyaka lesikhombisa yenala. Bantfu angeke balambe kulena leminye iminyaka lesikhombisa yendlala.’
Faro wawujabulela lomcondvo. Wavele wakhetsa Josefa kutsi kube nguye lobutsa lokudla, futsi akugcine. Josefa waba yindvodza lesesikhundleni lesibaluleke kakhulu eGibhithe, lesingephasi kwesaFaro.
Ngemva kweminyaka lesiphohlongo, ngesikhatsi sendlala, Josefa wabona emandvodza latsite eta eGibhithe. Uyati kutsi abebobani? Phela kwakubomnakabo labadzala labangu-10. Jakobe uyise wabo abebatfume eGibhithe ngoba kudla kwasekutawuphela eKhenani. Josefa wavele wababona kanye nje kutsi bomnakabo, kodvwa bona bebangamboni. Uyati kutsi kungani? Kungoba phela abesakhulile, futsi embetse timphahla letehlukile.
Josefa wawakhumbula emaphupho lawabhudza asengumfana, bomnakabo baguca phasi futsi bamkhotsamela. Usakhumbula yini ufundza ngalendzaba? Josefa wabona kutsi bekunguNkulunkulu lowamtfuma eGibhithe, entela kutsi ngaleso sikhatsi kusindziswe bantfu labanyenti bangabulawa yindlala. Yini locabanga kutsi Josefa wayenta? Ase sibone.
Genesisi 41:1-57; 42:1-8; 50:20.
Imibuto
- Ngalobunye busuku, kwentekani kuFaro?
- Kungani umphatsi wetitja ekugcineni amkhumbula Josefa?
- Njengoba kukhonjisiwe kulesitfombe, ngumaphi emaphupho lamabili Faro lawabhudza?
- Josefa watsi asho kutsini lamaphupho?
- Kwenteka kanjani kutsi Josefa abe yindvodza lebaluleke kakhulu eGibhithe ngemuva kwaFaro?
- Kungani bomnakabo Josefa beta eGibhithe, futsi yini leyabangela kutsi bangasamboni?
- Nguliphi liphupho Josefa lalikhumbula, futsi yini lelamsita kutsi ayibone?
Imibuto leyengetiwe
- Fundza Genesisi 41:1-57.
Josefa wabenta kanjani bantfu kutsi bacabange ngaJehova, futsi emaKhristu angasilingisa kanjani sibonelo sakhe lamuhla? (Gen. 41:16, 25, 28; Mat. 5:16; 1 Phet. 2:12)
Iminyaka yenala eGibhithe, neminyaka yendlala, ifanana kanjani nesimo sakamoya sebantfu baJehova lamuhla, nesebantfu labasetinkholweni Tebukholwa? (Gen. 41:29, 30; Amo. 8:11, 12)
- Fundza Genesisi 42:1-8 kanye na-50:20.
Akukalungi yini ngebakhulekeli baJehova kutsi bakhotsamele umuntfu losesikhundleni nalohlonishwako, nangabe kwenta kanjalo kulisiko lalelo live? (Gen. 42:6)


text:
Indzaba 67: Jehoshafati Wetsembela KuJehova
UYATI kutsi abobani futsi entani lamadvodza lowabona kulesitfombe? Aya emphini, futsi lawa lahamba embili wona ayahlabela. Kodvwa ungahle utibute: ‘Kungani emadvodza lahlabelako wona ete tikhali netinkhemba tekulwa?’ Ase sibone.
Jehoshafati abe yinkhosi yaka-Israyeli wembuso wetive letimbili. Waphila ngasikhatsi sinye neNkhosi Ahabi naJezebeli basembusweni wasenyakatfo wetive letingu-10. Jehoshafati abe yinkhosi lelungile, kantsi nababe wakhe Asa naye abe yinkhosi lenhle. Ngako kwendlula iminyaka leminyenti bantfu bembuso waseningizimu wetive letimbili baphila kamnandzi.
Kodvwa kukhona lokwenteka lokwabetfusa bantfu. Sitfunywa saletsa umbiko kuJehoshafati satsi: ‘Kukhona libutfo lelikhulu lemphi leliphuma kaMowabi, ka-Amoni naseNtsabeni iSeyiri lelitewuhlasela wena.’ Ema-Israyeli lamanyenti ahlangana ndzawonye eJerusalema atewucela lusito kuJehova. Atsi nawefika ethempelini, Jehoshafati wema embikwawo wathandaza watsi: ‘Awu, Nkulunkulu, Jehova, asati kutsi kufanele senteni ngoba tsine site emandla. Emehlo etfu abuke kuwe.’
Jehova wamlalela, wase utfumela inceku yakhe kubantfu kutsi ifike itsi: ‘Kulwa akusiko kwenu, kodvwa kwaNkulunkulu. Angeke sibekhona sidzingo sekuyilwa lemphi. Nine manini nicine, nitewubona kutsi Jehova utanisindzisa njani.’
Ngakusasa ekuseni Jehoshafati wakhuluma nebantfu watsi: ‘Tsembelani kuJehova!’ Ngemuva kwaloko wakhetsa emadvodza kutsi ahlabelele embikwemasotja, abehamba ahlabelela tingoma tekudvumisa Jehova. Uyati kutsi yini leyenteka nabasondzela endzaweni yekulwa? Jehova wabangela lamasotja latitsa kutsi alwe odvwa. Atsi ema-Israyeli nawefika, atfola kutsi onkhe emasotja latitsa abefile.
Uyabona yini kutsi Jehoshafati abente kahle ngekwetsembela kuJehova? Natsi futsi sitawube senta kahle ngekwetsembela kuye.
1 Emakhosi 22:41-53; 2 Tikhronike 20:1-30.
Imibuto
- Abengubani Jehoshafati, futsi abephila ngasiphi sikhatsi?
- Kungani ema-Israyeli afikelwa kwesaba, futsi labanyenti kuwo bentani?
- Jehova wawuphendvula watsini umthandazo waJehoshafati?
- Yini Jehova layibangela kutsi yenteke ngembi kwekuba kucale imphi?
- Yini lesiyingafundza kuJehoshafati?
Imibuto leyengetiwe
- Fundza 2 Tikhronike 20:1-30.
Jehoshafati wasitjengisa kutsi tinceku taNkulunkulu letetsembekile kumelwe tenteni lapho tibhekane netimo leticindzetelako? (2 Khr. 20:12; Hla. 25:15; 62:1)
Njengoba Jehova abesolo anayo indlela yekukhuluma nebantfu bakhe, nguyiphi indlela layisebentisako kuze akhulume natsi lamuhla? (2 Khr. 20:14, 15; Mat. 24:45-47; Joh. 15:15)
Ngesikhatsi Nkulunkulu asusa “imphi yelilanga lelikhulu laNkulunkulu, Somandla,” simo setfu sitawufanana kanjani nesaJehoshafati? (2 Khr. 20:15, 17; 32:8; Semb. 16:14, 16)
Alingisa emaLevi, emahlahlandlela kanye netitfunywa telivangeli, anikela njani emsebentini wekushumayela wemhlaba wonkhe lamuhla? (2 Khr. 20:19; Rom. 10:13-15; 2 Thim. 4:2)


text:
Indzaba 61: Davide Uba YiNkhosi
SAWULA waphindze wetama kubulala Davide. Watsatsa emasotja akhe langu-3 000 wahamba wayomfuna. Nakeva ngaloku Davide, watfumela tinhloli takhe kutsi tiyewubuka lapho Sawula nemabutfo akhe bebakhona. Davide wabuta kulamadvodza lamabili abenawo: ‘Ngubani lotawehla nami siye lapha enkambu yaSawula?’
Abishayi waphendvula watsi: “Mine ngitawuhamba nawe.” Abishayi abeyindvodzana yadzadzewaboDavide longuSeruya. Kwatsi nje aselele Sawula nelibutfo lakhe, Davide na-Abishayi banyenya bangena enkambu. Batsatsa sikhali nelijeke lakhe lemanti, lobekuseceleni kwenhloko yakhe. Kute ngisho namunye lowabona, futsi weva, ngoba bonkhe bebalele saka.
Ase ubuke Davide na-Abishayi kulesitfombe. Bakhonile kuhamba baphephile, baya etulu entsabeni. Davide wamemeta indvuna yemphi yaka-Israyeli, watsi: ‘Abneri, lenkhosi yakho bewungakayigadzi ngani? Siphi nje sikhali sayo kanye nalelijeke lemanti lebekulapho eceleni kwenhloko yayo?’
Sawula wavuka, weva kutsi kumemeta Davide. Wambuta watsi: “Lelo ngabe livi lakho yini Davide?” Uyambona yini Sawula na-Abneri lapha phasi esitfombeni?
Davide wamphendvula watsi: “Yebo nkhosi yami ngimi.” Wachubeka futsi wambuta: ‘Pho, inkhosi yami iyicoshelani inceku yayo? Yini lembi lengiyentile? Nasi sikhali sakho nkhosi. Tfuma lomunye wemajaha lalapho ete asilandze.’
Sawula wavuma watsi: ‘Ngonile, ngente bulima.’ Davide watsatsa lenye indlela naSawula wabuyela ekhaya. Kodvwa Davide watsi sekayedvwa wacabanga: ‘Kuwona lamalanga Sawula utangibulala. Kufanele ngibaleke ngiye eveni lemaFilisti.’ Nguloko kanye lakwenta. Wakhona kuyenga emaFilisti wawenta akholelwa kutsi sewuyawasekela.
Kwatsi ngemuva kwesikhatsi, emaFilisti ahamba ayolwa nema-Israyeli. BoSawula naJonathani babulawa kuleyomphi. Weva buhlungu kakhulu Davide, waze wabhala lengoma lemnandzi, wahlabela watsi: ‘Ngiva buhlungu ngawe mnaketfu Jonathani. Bewuligugu kimi!’
Ngemuva kwaloko Davide wabuyela emuva ka-Israyeli edolobheni laseHebroni. Kwaba nemphi emkhatsini walamadvodza labekhetse indvodzana yaSawula Ishboshethi kutsi ibe yinkhosi, nalawa labefuna kutsi kube nguDavide inkhosi. Ekugcineni emadvodza labenaDavide aphumelela. Abesaneminyaka lengu-30 budzala Davide ngalesikhatsi abekwa kutsi abe yinkhosi. Iminyaka lesikhombisa nencenye abebusa eHebroni. Lamanye emadvodzana akhe kwakungu-Amnoni, Absalomu kanye na-Adoniya.
Sefika sikhatsi lapho Davide nemabutfo akhe batsatsa lidolobha lelihle lelibitwa ngekutsi yiJerusalema. Jowabe, lenye indvodzana yaSeruya, yayihamba embili kulemphi. Davide wambusisa Jowabe ngekumenta indvuna yelibutfo lemphi yakhe. Davide wacala-ke kubusa edolobheni laseJerusalema.
1 Samuweli 26:1-25; 27:1-7; 31:1-6; 2 Samuweli 1:26; 3:1-21; 5:1-10; 1 Tikhronike 11:1-9.
Imibuto
- Yini Davide na-Abishayi labayenta ngalesikhatsi Sawula alele lapha enkambu?
- Ngumuphi umbuto Davide lawubuta Sawula?
- Davide waya kuphi nakashiya Sawula?
- Yini leyavisa Davide buhlungu, leyaze yamentawabhala lengoma lemnandzi?
- Abeneminyaka lemingakhi Davide nakabekwa kutsi abe yinkhosi eHebroni, futsi abebobani lamanye emadvodzana akhe?
- Kamuva Davide wabusa kuphi?
Imibuto leyengetiwe
- Fundza 1 Samuweli 26:1-25.
Emavi aDavide laku-1 Samuweli 26:11 aveta kutsi abenamuphi umbono ngeluhlelo lwetintfo takamoya? (Hla. 37:7; Rom. 13:2)
Nasenta umetamo wekukhombisa umusa welutsandvo kodvwa ungemukelwa ngulabanye, emavi aDavide latfolakala ku-1 Samuweli 26:23 angasisita kanjani kutsi silondvolote umbono lokahle? (1 Khos. 8:32; Hla. 18:20)
- Fundza 2 Samuweli 1:26.
EmaKhristu lamuhla angaba kanjani ‘nelutsandvo kulomunye nalomunye’ lolufanana nalolo Davide naJonathani babenalo? (1 Phet. 4:8; Khol. 3:14; 1 Joh. 4:12)
- Fundza 2 Samuweli 5:1-10.
Davide wabusa iminyaka lemingakhi njengenkhosi, futsi leyominyaka yahlukaniswa kanjani? (2 Sam. 5:4, 5)
Ngubani lowabeka Davide esikhundleni lesisetulu, futsi loku kusikhumbutani tsine lamuhla? (2 Sam. 5:10; 1 Sam. 16:13; 1 Khor. 1:31; Fil. 4:13)


text:
BoFakazi BaJehova Bayakukhokha Yini Kwelishumi?
Asikukhokhi. BoFakazi BaJehova abakukhokhi kwelishumi; umsebenti wetfu usekelwa ngeminikelo yekutitsandzela. Kuyini kwelishumi, futsi yini leyenta boFakazi BaJehova bangakukhokhi?
Umyalo wekukhokha kwelishumi nome wekunikela kwelishumi etintfweni lonato bewuyincenye yeMtsetfo lowaniketwa sive sasendvulo sema-Israyeli. Nobe kunjalo, liBhayibheli likwenta kucace kutsi loyo Mtsetfo—lofaka ekhatsi ‘umtsetfo wekutsi kutsatfwe kwelishumi’—awusebenti kumaKhristu.—Hebheru 7:5, 18; Kholose 2:13, 14.
Kunekutsi bakhiphe kwelishumi neminikelo lekaliwe, boFakazi BaJehova balingisa emaKhristu ekucala futsi basekela umsebenti wabo ngetindlela letimbili: Ngekushumayela nekufundzisa bantfu mahhala nangekwenta iminikelo yekutitsandzela.
Ngako-ke, boFakazi BaJehova balandzela sicondziso seliBhayibheli kumaKhristu, lesitsi: “Lowo nalowo akatincumele yena enhlitiyweni yakhe kutsi utawunikela kangakanani, bese unikela ngekukhululeka, hhayi ngekusola nangekucindzetelwa. Nkulunkulu utsandza umuntfu lonikela ngenhlitiyo lemhlophe.”—2 Khorinte 9:7.


text:
Indzaba 76: LiJerusalema Liyabhujiswa
KWASE kwendlule iminyaka lengu-10 iNkhosi Nebukhadnezari itsetse onkhe ema-Israyeli lanemfundvo lencono, yawayisa eBhabhulona. Buka manje kutsi kwentekani lana esitfombeni! LiJerusalema liyabhujiswa. Ema-Israyeli langakabulawa atfunjelwa eBhabhulona.
Khumbula kutsi baphrofethi baJehova becwayisa ngekutsi liJerusalema litawubhujiswa uma bantfu bangalaleli. Kodvwa ema-Israyeli awazange abalalele baphrofethi. Achubeka akhonta bonkulunkulu bemanga esikhundleni saJehova. Abefanele kutsi ajeziswe. Siyati ngaloku ngoba umphrofethi waNkulunkulu Hezekeli uyasitjela ngetintfo letimbi ema-Israyeli labetenta.
Uyati kutsi kwakungubani Hezekeli? Kwakungulomunye walabafana labancane iNkhosi Nebukhadnezari leyabatfumbela eBhabhulona, eminyakeni lengu-10 ngembi kwekubhujiswa kweJerusalema. Danyela nebangani bakhe labatsatfu, boShadraki, Meshaki kanye na-Abednego, nabo batfunjelwa eBhabhulona ngaleso sikhatsi.
Kwatsi nje solo aseBhabhulona Hezekeli, Jehova wamtjengisa tintfo letimbi letatenteka emuva ethempelini eJerusalema. Wakwenta loku ngesimangaliso. Hezekeli abesolo aseBhabhulona, kepha Jehova wamenta wabona konkhe lokwakwenteka ethempelini. Lakubona Hezekeli kwametfusa kakhulu.
Jehova watjela Hezekeli watsi: ‘Buka letintfo letimbi kangaka labantfu labatentako lapha ethempelini. Buka letindvonga tinanyekwe tintfombe tetinyoka naletinye tilwane. Buka ema-Israyeli ayatikhonta.’ Hezekeli watibona letintfo, futsi wakubhala phasi konkhe lokwakwenteka.
Jehova wambuta: ‘Uyababona baholi bema-Israyeli kutsi bentani lapha esitse?’ Yebo, Hezekeli wababona. Emadvodza langu-70 abekhulekela bonkulunkulu bemanga. Abetsi: ‘Jehova akasiboni. Sowulishiyile lelive.’
Jehova wabese ukhombisa Hezekeli labanye bafati esangweni lelingasenyakatfo yelithempeli. Bebahleti lapho bakhonta nkulunkulu wemanga Thamuzi. Emadvodza lacishe abengu-25, labesekungeneni kwelithempeli laJehova, wona abekhulekela lilanga.
Jehova watsi: ‘Labantfu abangihloniphi. Abagcini nje ngekwenta tintfo letimbi, kodvwa batentela ekhatsi ethempelini lami.’ Ngako wetsembisa: ‘Bataweva emandla entfukutselo yami, futsi angeke ngibahawukele nababhujiswa.’
Kwedlula iminyaka lemitsatfu Jehova atjengise Hezekeli tonkhe letintfo, ema-Israyeli abese ayahlubuka eNkhosini Nebukhadnezari. Ngako wahamba wayolwa nawo. Ngemuva kwemnyaka nesigamu, baseBhabhulona bangena eJerusalema, balishisa lelidolobha balicedza nya. Banyenti bantfu labafa, kwatsi labo labasindza batfunjelwa eBhabhulona.
Wakuvumelelani Jehova kutsi ema-Israyeli abhujiswe kabuhlungu kangaka? Kungoba awazange amlalele, futsi akawuhloniphanga umtsetfo wakhe. Loku kusikhombisa kutsi kubaluleke kakhulu kutsi ngaso sonkhe sikhatsi sikwente loko Nkulunkulu lakufunako.
Ekucaleni bantfu labambalwa bavunyelwa kutsi basale ka-Israyeli. INkhosi Nebukhadnezari yabeka umJuda ligama lakhe lokunguGedaliya kutsi awagadze. Kodvwa ema-Israyeli ambulala Gedaliya. Emuva kwaloku esaba kakhulu ngoba abecabanga kutsi baseBhabhulona batawuta bawabulale onkhe, ngenca yalentfo lembi labeyentile. Ngako atsi kuJeremiya akahambe nawo ngenkhani, futsi abaleka aya eGibhithe.
Manje live laka-Israyeli lasala lingenamuntfu. Iminyaka lengu-70 kwakute lohlala khona. Kwakukhala libhungane. Kodvwa Jehova wetsembisa kutsi ngemuva kweminyaka lengu-70, utawubuyisela bantfu bakhe eveni labo. Ngalesikhatsi bantfu baNkulunkulu baseseBhabhulona, kwakwentekani kubo? Ase sibone encenyeni lelandzelako.
2 Emakhosi 25:1-26; Jeremiya 29:10; Hezekeli 1:1-3; 8:1-18.
Imibuto
- Njengoba ubona esitfombeni yini leyentekako eJerusalema nakuma-Israyeli?
- Abengubani Hezekeli, futsi ngutiphi tintfo letimbi letatenteka Jehova lamtjengisa tona?
- Ngenca yekutsi ema-Israyeli abengasamhloniphi Jehova, yini layetsembisa?
- INkhosi Nebukhadnezari yentani ngemuva kwekuba ema-Israyeli ayekele kuyilalela?
- Kungani Jehova avumela kutsi ema-Israyeli abhujiswe?
- Kwenteka njani kutsi live lema-Israyeli ligcine lite muntfu, futsi loko kwatsatsa sikhatsi lesinganani?
Imibuto leyengetiwe
- Fundza 2 Emakhosi 25:1-26.
Abengubani Sedekiya, yini leyenteka kuye, futsi loku lokwenteka kusigcwalisa kanjani siphrofetho seliBhayibheli? (2 Khos. 25:5-7; Hez. 12:13-15)
Ngubani Jehova lambeka licala ngekungetsembeki kwema-Israyeli? (2 Khos. 25:9, 11, 12, 18, 19; 2 Khro. 36:14, 17)
- Fundza Hezekeli 8:1-18.
Tinkholo Tebukholwa tiwalingisa kanjani ema-Israyeli lahlubuka akhonta lilanga? (Hez. 8:16; Isa. 5:20, 21; Joh. 3:19-21; 2 Thim. 4:3)


text:
Ray Phiri
Raymond Chikapa Phiri (watalwa mhlaka 23 iNdlovu|23 iNdlovulenkhulu 1947) ngumculi we afrofusion kanye nembaqanga lowatalelwa eMpumalanga.watalwa ngubabe loweta ngemsebenti avela eMalawi lobekatiwa ngekutsi ngu "Just Now" Phiri. ngulomunye wemalunga lacala licembu lema Cannibals ngeminyaka yema 1970. ngesikhatsi emaCannibals ahlukana.[1] [2]
Ray wacala licembu le Stimela, lapho enta khona ema album latfola emacwecwe eligolide kanye neplatinum lafana nabo Fire, Passion and Ecstacy (1991), Look, Listen and Decide (1992) kanye nalevusa lusinga letsi People Don't Talk So Lets Talk.[3]
Ngo 1985, Paul Simon wacela Ray kanye nelicembu le Ladysmith Black Mambazo kutsi bahlanganyele naye eluhambeni lwemhlaba lwe Graceland Tour, lelaba impumelelo lenkhulu, laphindze lasita baculi labanyenti base Ningizimu neAfrika kutsi batentele ligama ngesheya kwetilwandle. Ray waphindze wahlanganyela na Paul Simon ku album yakhe Rhythm of the Saints leyenta kutsi acule e Central Park kanye nase Madison Square Gardens waphindze wavela nakubomabonakudze e USA .


text:
Lubombo
Lubombo (síNgísi, Lubombo), district yeUmbuso weSwatini.
mayelana neLubombo[hlela | edit source]
- linani leBantfu eLubonjeni lingu 202.000 (1997).
- Libanga lelive laseLubonjeni lingu 5.947 km².
- Lidolobha leliyinhloko yeLubombo Siteki.
Tinkhundla teLubombo[hlela | edit source]
Leti tinkhundla teLubombo, tibuye tehlukaniswe yimiphakatsi lephetfwe bobabe tikhulu. Letinkhundla tona tiphetfwe yindvuna yenkhundla ibe isekelwa buqopho baleyo nkhundla.
- Inkhundla Dvokodvweni. Imiphakatsi: Enjabulweni, Etjedze, Malindza, Mampempeni, Mdumezulu, Mhlangatane, Sigcaweni.
- Inkhundla Hlane. Imiphakatsi: Hlane, Khuphuka, Ntandweni, Sikhuphe.
- Inkhundla Lomahasha. Imiphakatsi: Lomahasha, Mafucula, Shewula, Tsambokhulu.
- Inkhundla Lugongolweni. Imiphakatsi: Langa, Makhewu, Mlindazwe, Sitsatsaweni.
- Inkhundla Matsanjeni. Imiphakatsi: Lukhetseni, Mambane, Maphungwane, Tikhuba.
- Inkhundla Mhlume. Imiphakatsi: Mhlume, Simunye, Tabankulu, Tshaneni, Vuvulane.
- Inkhundla Mpholonjeni. Imiphakatsi: Kashoba, Ndzangu, Ngcina.
- Inkhundla Nkilongo. Imiphakatsi: Crooks, Gamula, Lunkufu, Mayaluka, Ngcampalala.
- Inkhundla Siphofaneni. Imiphakatsi: Hlutse, Kamkhweli, Macetjeni, Madlenya, Maphilingo, Mphumakudze, Nceka, Ngevini, Tambuti.
- Inkhundla Sithobela. Imiphakatsi: Luhlanyeni, Mamiza, Nkonjwa.
- Inkhundla Somntongo. Imiphakatsi: Canerbury, Kavuma, Mabantaneni, Nkhanini, Sifuntaneni.


text:
BoFakazi BaJehova Bayabecwaya Yini Labake Baba Ngemalunga Enkholo Yabo?
Bantfu lababhajatiswa baba boFakazi BaJehova kodvwa labangasashumayeli kubantfu, mhlawumbe abasatihlanganisi nalamanye emaKhristu asibecwayi. Esikhundleni saloko, siyaya kubo setame kubasita bavuselele buhlobo babo naNkulunkulu.
Umuntfu lowente sono akamane nje ayekeliswe kuba nguFakazi. Nobe kunjalo, nangabe Fakazi waJehova lobhajatisiwe akwenta umkhuba kwephula umtsetfo weliBhayibheli wekutiphatsa futsi angaphendvuki, siyamecwaya nobe ayekeliswe kuba nguFakazi. LiBhayibheli likusho kucace nalitsi: “
Mcosheni lomubi emkhatsini wenu!”—1 Khorinte 5:13.
Kutsiwani ngemfati lonendvodza leyekelisiwe kuba ngufakazi kodvwa yena nebantfwana baboFakazi BaJehova? Kukhonta kwabo Nkulunkulu njengemndeni kuyashintja kodvwa buhlobo basekhaya bona buyachubeka. Sibopho semshado nekuphila kwasekhaya kuyachubeka.
Bantfu labayekelisiwe kuba boFakazi bavumelekile kutsi baye emihlanganweni yetfu. Nabafisa kuphindze babe boFakazi, labadzala belubandla bangabasita. Umgomo waloko kubasita kutsi kuphindze kubafanele kuba boFakazi BaJehova. Bantfu labayekelisiwe kuba boFakazi labangasatiphatsi kabi futsi bakhombise sifiso lesicotfo sekutsi bafuna kuphila ngetimiso teliBhayibheli, batawuhlale bemukelekile kuphindze babuyele ebandleni.


text:
loading
No Subject Siswati Book
novel
Libhuku letindzaba letimfishane letitsintsa tingcikitsi letehlukene. Kukhona letikhuluma ngelutsandvo, ngetembusave, ngemona kanye nangekungetsembeki. Tindzatjana letilapha kulelibhuku tidla kakhulu ngekuba nemahlaya. Sifundvo nome umlayeto wetfulwa ngendlela lemnandzi nalejabulisako. Nawuze nje wacala wafundza yinye, kungabe kusasho kutsi uyibeke phasi.Different themes which are full of humour are covered. They range from love to politics, jealousy, unfaithfulness and greed. These stories will hold the reader's interest.
This Is The Printed Hardcopy Book, It Is Not Digitised In Any Way.
ISBN : 9780796000439


text:
Asikulayele kute ufike catsatsa eForesters ArmsThe SWAZILAND Flag :
Blue means sky
Yellow - mineral wealth
Red - fertile soil
Black & white shield - racial harmony
GPS Coordinates:
26°27’21”S 31°01’30”E
Ngemgwaco.....
Sicela kunatisa kutsi emapasipoti ayadzingeka kute ungene keleli laseSwatini. Tive letinengi atiwadzingi ema Visa, ungabata, facata la HERE.
Uma usuka eKruger National Park
Chubeka ngemgwaco i MR3 lobheke eMbabane. Yehluka ku Junction 12 (Mhlambanyatsi). Landzela timphawu letikhombe iMhlambanyatsi ne Foresters Arms.
Facata la kute utfole umdvwebo.
Uma usuka eJozi noma ePitoli
Kusuka esekhumulweni setindiza e OR Tambo From JHB Airport, tsatsa umgwaco loya e Boksburg bese utsatsa umgwaco i N12 leya e Witbank. Chubeka ngaleyo ndlela ulibangise eMbabane. Chubeka ngemgwaco i MR3 lobheke eMbabane. Yehluka ku Junction 12 (Mhlambanyatsi). Landzela timphawu letikhombe iMhlambanyatsi ne Foresters Arms.
Facata la kute utfole umdvwebo.
Uma usuka eKwaZulu Natal - Durban
Tsatsa umgwaco i N2. Umasewendlule iMkuze (33km), jikela ngesekudla ulibangise ehhekeni lase Golela. (Ubukisise timphawu temgwaco). Chubeka ute ufike edolobheni laka Manzini. Chubeka ngemgwaco i MR3 tlebangise e Mbabane. Yehlukak ku Junction 13. Landzela timphawu letikhomba iMhlambanyatsi ne Foresters Arms.
Facata la kute utfole umdvwebo.
From Drakensburg / KwaZulu-Natal
Uma usukela enyakatfo (Ermelo) yase Piet Retief, jikela ngesekudla ubheke e Houtkop/ ehhekeni lasEmhlathini. Uhamba sigatjana lesinganga 1 km ujikele ngesekudla ungene emgwacweni we Klein Vrystaat (KV) /Houtkop. Ngumgwaco lomuhle sibili lona ngakuleli laseSwatini. Utawutsi mawufika ku T-junction, ujikele ngesencele ulibangise eBhunya. Chubeka ucondze khona eForesters Arms.
Facata la kute utfole umdvwebo.
Uma uchamuka eMaputo/Mozambique
Kusuka eMaputo tsatsa umgwaco i EN2. E Boane jikela ngesencele ucondze e Goba (Lelihheke leli lihlala njalo livuliwe). Chubeka ucondze kaManzini, wendlule lapho ucondze eMbabane. Uma ufika eMbabane yehluka ku exit 13 loya eMhlambanyatsi.
Facata la kute utfole umdvewbo.
Ngendiza....
South African Airlink ifinyelela e Jozi nakuMatsapha (Manzini code: MTS) emahlandla lamane ngelilanga.
Uma udzinga imotolo longayiboleka, tsintsana natsi sitokwelekelela.
Sikhumulo setindiza lesincane eMhlambanyati (unregistered):
915 m long / 4 020 feet above m.s.l.
Runways 10 & 28 Co-ords: 26 27’ & 31 02’E


text:
Kufundvwa KweliBhayibheli Lokuyidrama
Kubone ngeliso lengcondvo loko lokufundza eBhayibhelini usebentisa indzima letsetjuliwe, longatitsatsela yona, lenemisindvo lehambisana naloko lokwentekako, lenemculo kanye nekucocwa kwendzaba.
Ema-video elulwimi lwetandla nawo ayatfolakala. Khetsa lulwimi ebhokisini lwetilwimi, bese uchafata Cinga kute ubone onkhe emadrama lalalelwako lasekelwe eBhayibhelini latfolakala ngalololwimi. Faka incenye yaleso sihloko nome incwadzi yeliBhayibheli kute ubone kufundvwa kweliBhayibheli lokuhambisana nako.


text:
Bomagazini Sicongosekulindza ne-Awake!
Bomagazini betfu labasekelwe eBhayibhelini longatitsatsela bona batfolakala ngetilwimi letingetulu kwa-200, lokuhlanganisa netilwimi tetandla. Sicongosekulindza sisikhombisa kubaluleka kwetintfo letenteka emhlabeni letigcwalisa tiphrofetho teliBhayibheli. Sidvudvuta bantfu ngetindzaba letimnandzi teMbuso waNkulunkulu siphindze sikhutsate kukholwa nguJesu Khristu. I-Awake! isikhombisa indlela yekucinisela etinkingeni talamuhla iphindze isente sitetsembe tetsembiso teMdali letimayelana nemhlaba lomusha lonekuthula nekuphepha.Khetsa lulwimi ebhokisini lwetilwimi, bese uchafata Cinga kute ubone labomagazini kanye netindlela longabavula ngayo ngalololwimi.


text:
Livangeli laJesu Khristu Ngekulandzisa Kwa-Johane
Livangeli laJesu Khristu Ngekulandzisa Kwa-Johane
- Ekucaleni kungakadalwa lutfo, abevele akhona Livi. Livi abekuNkulunkulu, Livi abenguNkulunkulu.
- Yena lowo labekhonanchanti, abenaNkulunkulu.
- Konkhe kwadalwa ngaye, ngaphandle kwakhe kute lokwadalwa kuko konkhe lokudaliwe.
- Nguye labengumtfombo wekuphila , naloko kuphila bekukukhanya kwebantfu bonkhe.
- Lokukhanya kukhanya ebumnyameni, bumnyama abukakwemukeli.
- Bekukhona umuntfu labetfunywe nguNkulunkulu, libito lakhe bekunguJohane.
- Lowo abetele bufakazi, atewufakaza ngaloko kukhanya, kutsi ngaye bonkhe bantfu bakholwe.
- Yena abengesiko loko kukhanya, kepha abetewufakaza ngaloko kukhanya.
- Kukhanya kweliciniso, lokukhanyisa wonkhe umuntfu, bekuseta emhlabeni.


text:
loading
Life Sciences Siswati Book Grade 8
siswati setfu libanga 8 incwadzi yekufundza
Siswati Setfu luhlelo lwetincwadzi teSiswati lolubhalwe lwahambisana nendlela lensha yeSitatimende Senchubomgomo Yavelonkhe Yekharikhulamu Nekuhlola. Loluhlelo luyatfolakala kusukela eSigabeni Sabokhewane, Sigaba Lesisemkhatsini neSigaba Lesiphakeme. Loluhlelo luhlanganise emasu lehlukene ekufundza kanye newekufundzisa lulwimi ngekulandzela inchubomgomo. Lugcamisa tingcikitsi letisematseni kanye netemasiko. Tehluko netifundvo tihlelwe ngekwemathemu nangekwemaviki. Loluhlelo lutfutfukisa emakhono ebafundzi ekukhuluma, kulalela, kufundza nekwehlwaya, kubhala nekwetfula. Lubuye lukhutsate kuhlolwa kwebafundzi lokuhlelekile nalokungakahleleki. Kukhona netitfombe letigcugcutela tibuye titfutfukise kufundza ngekubona. Lokucuketfwe nguloluhlelo kufaka ekhatsi: • lncwadzi Yemfundzi • lncwadzi Yathishela • lncwadzi Yekufundza
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796047724
This Is The Printed Hardcopy Book, It Is Not Digitised In Any Way.
ISBN : 9781920605339


text:
loading
Mathematics Siswati Book Grade 2
shuters top class emakhono ekuphila libanga 2 incwadzi yekusebentela
Luhlelo lwe Shuter's Top Class Emakhono Ekuphila luyincenye yelu chu ngechu nge lolu hlelwe lwa bha lwa ka hie ngeku la ndzela tidzi ngo teSitatimende saVelonkhe seKharikhulamu Nencubomgomo Yekuhlola (CAPS) lwesigaba saboKhewane. Luchungechunge lwe caps lucuketse: lncwadzi Yemfundzi lmisebenti lecondzene nebafundzi kanye naleyo lebayifundza ngekwenta. lmisebenti lecuketse tintfo letahlukene lekumele tentiwe bafundzi. lmisebenti yebuciko lenemibalo legcamile leyelekelela ekufundzeni lulwimi ngekubuka. lncwadzi Yekusebentela lmisebenti lekulencwadzi ihambisana ncamashi nencwadzi yaThishela kanye neyemfundzi. lmisebenti letawukwentiwa kuze kuciniswe kuphindze kugcogcwe tifundvo. Kuhleleka lokuvisiseka malula kanye nemidvwebo lejabulisako. Umgodla waThishela lncwadzi Yathishela Yetinsita Luhlelo lwekufundza ngekwenta lwemaviki ngekulandzelana lwemaThemu lamane kanye nemisebenti yekuhlola lokuhlelekile loluhlelwe ngokweSitatimende saVelonkhe seKharikhulamu neNcubomgomo Yekuhlola (CAPS). Kokubonga Tinsita taseKlasini letihambisana neMgodla waThishela etinsita. Tintfo letifakwe kuMgodla waThishela wetinsita tingehluka kancane kuleti letisesitfombeni ngetulu.
You need to be logged in to download the PDF Sample
This Is The Printed Hardcopy Book, It Is Not Digitised In Any Way.
ISBN : 9780796044976


text:
NO. 5 2016 Ungayitfolaphi Indvudvuto?
Sibobani Tsine BoFakazi BaJehova?
Sichamuka emakhulwini etinhlanga tebantfu futsi sikhuluma tilwimi letehlukahlukene kodvwa sihlanganiswa yimigomo lefananako. Ngetulu kwaloko, sifisa kudvumisa Jehova, Nkulunkulu lokukhulunywa ngaye eBhayibhelini longuMdali wetintfo tonkhe. Senta konkhe lokusemandleni etfu kute silingise Jesu Khristu futsi siyatigcabha ngekubitwa ngekutsi singemaKhristu. Sonkhe sisebentisa sikhatsi setfu sisita bantfu kutsi bafundze ngeliBhayibheli kanye neMbuso waNkulunkulu. Ngesizatfu sekutsi siyafakaza ngaNkulunkulu Jehova nobe sikhuluma ngaye nangeMbuso wakhe, satiwa ngekutsi siboFakazi BaJehova.
Ngena ku-Web site yetfu. Fundza liBhayibheli kule-Web site. Fundza kabanti ngatsi netinkholelo tetfu.


text:
Ingabe udzinga kusitwa ngetimali tekutsi ufundze esikhungweni semfundvo lephakeme? Faka sicelo sekutfola imalimboleko yekufundza nome umfundzate we-NSFAS ngekubonana ne-Financial Aid Bureaus esikhungweni sakho semfundvo lephakeme.
I-NSFAS sikhwama semalimboleko nome mfundzate lotfola imali kuLitiko Letemfundvo Lephakeme Nekucecesha yalabo labete imali yekukhokhela tifundvo tabo futsi /nome labo labangakhoni kutfola lusito lwemalimboleko ebhange, imalimboleko yekufundza noma imifundzate.
Caphela:
- Sicelo sekutfola lemalimboleko yekufundza sifanele sifakwe kusikhungo lofuna kufundza kuso, hhayi e-NSFAS.
- Imalimboleko itawuniketwa ngekuya kwekubakhona kwetimali
- Ngete kwacinisekiswa kutfolakala kwemalimboleko.
Tfola kabanti mayelana nekufaka sicelo sekutfola lusito lwemali ku-NSFAS nome tsintsa i-NSFAS ku: 021 763 3232.


text:
Siyakwemukela eForesters Arms
Ininguzimu Afrika yindzawo leneludvumo, yindzawo lenetiganga letinhle, lenetive letinemphatfo nenhlonipho, kantsi futsi bantfu bakhona basaphila ngebunono nekulandzela emasiko abokhokho. Uma ufise kutibonela, fika catsatsa eForesters Arms!
Lihhotela
Indlela yekufika eForesters Arms ilula. Umgwaco muhle wakhiwe ngesikontiyela, usaya khona uhlangabetwa buhle bemvelo netiganga letinhle. Lidholobha lelikhulu le Mbabane lidvute impela, uma uhleti eForesters Arms awesweli tindzawo letinhle letikhanga tivakashi longatibona ngoba tonkhe tihlalelene dvutane nalelihhotela.
Tivakashi titsini nge Foresters Arms
Kuhlala kwetfu eForesters Arms kwasitfokotisa impela. Imphatfo yasishiya sibambe wangephansi. Lelihhotela lakhiwe ngebunono, kudla kwakhona kumnandzi, ungatiluma nelulwini. Impela sitawubuya sitolivakashela lelive lelihle, kanye nalo lelihhotela!
-Dr & Mrs M (Sheffield UK, 201


text:
Indzaba 45: Kwewela UMfula IJordane
BUKA, ema-Israyeli sekawela uMfula iJordane. Aphi emanti? Lomfula bewugcwele kakhulu ngemuva kwesikhashana nje, ngoba litulu lina kakhulu ngalesikhatsi semnyaka. Kodvwa nyalo emanti awasekho kuwo, futsi nema-Israyeli sekahamba emhlabatsini lowomile njengoba kwenteka naseLwandle loluBovu. Ashonephi lamanti? Ase sibone.
Kwatsi nasekufike sikhatsi sekutsi ema-Israyeli ewele uMfula iJordane, Jehova watsi Joshuwa akatjele bantfu kutsi: ‘Baphristi kumelwe batsatse libhokisi lesivumelwane bahambe embikwabo. Kutawutsi nabafaka tinyawo tabo eMfuleni iJordane, emanti atakuma angasageleti.’
Baphristi balitsatsa lelibhokisi lesivumelwane, bahamba embikwebantfu. Batsi nabefika eMfuleni iJordane, bangena ekhatsi emantini bema khona. Lamanti abegeleta kakhulu futsi ashona. Kodvwa kwatsi ngemva kwekuba sebafake tinyawo tabo, emanti ayekela kugeleta. Bekusimangaliso lesi! Jehova wenta emanti labechamuka ngenhla aba yindvundvuma. Ngekushesha aphela onkhe emanti emfuleni.
Baphristi lebebatfwele libhokisi lesivumelwane bema ekhatsi endzaweni leyomile yemfula. Uyababona yini kulesitfombe? Njengoba bemile lapho, sonkhe sive sema-Israyeli sewela uMfula iJordane sihamba emhlabatsini lowomile.
Kwatsi sebewelile bonkhe, Jehova watsi kuJoshuwa akatjele emadvodza langu-12 lanemandla loku: ‘Ngenani emfuleni niye lapho kume khona baphristi labaphetse libhokisi lesivumelwane. Nibofike nitsatse ematje langu-12, niwatfwale niyowabeka lapho nitawufike nihlale khona. Uma bantfwana benu banibuta kutsi asho kutsini lamatje, nibobatjela kutsi emanti ema kugeleta ngalesikhatsi kuwela libhokisi lesivumelwane laJehova eJordane. Lamatje atawusikhumbuta ngaleso simangaliso.’ Joshuwa waphindze wabeka ematje langu-12 lapho labaphristi bafike bema khona eceleni kwemfula.
Ekugcineni Joshuwa watjela labaphristi labebaphetse lelibhokisi lesivumelwane loku: ‘Phumani emfuleni iJordane.’ Kwatsi nasebaphumile, emanti acala kugeleta futsi.
Joshuwa 3:1-17; 4:1-18.
Imibuto
- Ngusiphi simangaliso lesentiwa nguJehova kuze ema-Israyeli akwati kuwela uMfula iJordane?
- Ngusiphi sento sekukholwa lekwadzingeka sentiwe ngema-Israyeli kuze akwati kuwela uMfula iJordane?
- Kungani Jehova atjela Joshuwa kutsi atsatse ematje langu-12 lamkhulu ngaselusentseni lwemfula futsi awabutsele ndzawonye?
- Kwentekani ngalesikhatsi baphristi sebaphumile eJordane?
Imibuto leyengetiwe
- Fundza Joshuwa 3:1-17.
Njengoba kubonisiwe kulendzaba, yini lokudzingeka siyente kuze sitfole lusito nesibusiso lesivela kuJehova? (Josh. 3:13, 15; Taga 3:5; Jak. 2:22, 26)
Wawunjani loMfula iJordane ngalesikhatsi ema-Israyeli awelela Eveni Lesetsembiso, futsi loku kwaliphakamisa kanjani ligama laJehova? (Josh. 3:15; 4:18; Hla. 66:5-7)
- Fundza Joshuwa 4:1-18.
Yayiyini injongo yalamatje langu-12 latsatfwa eJordane futsi amiswa ndzawonye eGilgali? (Josh. 4:4-7)


text:
INCENYE 1
UMdali Ubeka Umuntfu EPharadisi
Nkulunkulu wadala emazulu nemhlaba nako konkhe lokuphilako, wadala indvodza nemfati, wababeka ensimini lenhle futsi wabaniketa imitsetfo lebekufanele bayilalele
“EKUCALENI Nkulunkulu wadala lizulu nemhlaba.” (Genesisi 1:1) Lamavi etayeleke kakhulu kwendlula onkhe lamanye emavi lake abhalwa. Ngalawo mavi lamahle, liBhayibheli lisatisa ngaloMuntfu lobalulekile lovela kuyo yonkhe imiBhalo yalo leNgcwele
Indalo yaNkulunkulu yasemhlabeni lelikhetselo kunayo yonkhe bekungumuntfu. Abentiwe ngemfanekiso waNkulunkulu
Nkulunkulu wabona kutsi lendvodza idzinga umsiti. Asebentisa lubhambo lwa-Adamu, wamentela umfati, wametsa watsi ngu-Eva. Ajabulile, Adamu watsi: “Lona-ke sewulitsambo lematsambo ami, nenyama yenyama yami.” Nkulunkulu wase utsi: “Ngako-ke indvodza iyawushiya uyise nenina inamatsele kumfati wayo, bese baba nyamanye.”
Nkulunkulu waniketa Adamu na-Eva imitsetfo lemibili. Kwekucala, wabatjela kutsi balime futsi banakekele lelikhaya labo, futsi baligcwalise ngebantfwana. Kwesibili, wabatjela kutsi bangadli sitselo sesihlahla sinye-vo, kuto tonkhe lebetikulensimu, “sihlahla sekwati lokulungile nalokungakalungi.” (Genesisi 2:17) Uma bebangeke bawulalele lomtsetfo, bebatawukufa. Ngalemitsetfo Nkulunkulu waniketa Adamu na-Eva litfuba lekubonisa kutsi bayamemukela njengeMbusi wabo. Kulalela kwabo bekuyobonisa lutsandvo nekubonga kwabo. Bebete intfo lebebangayisola ngekubusa kwaNkulunkulu lokunelutsandvo. Adamu na-Eva bebete sici. LiBhayibheli lisitjela kutsi “Nkulunkulu wakubona konkhe labesakwentile, kutsi kuhle kakhulu.”
Fundza Kabanti
TINDZABA LETIMNANDZI LETIVELA KUNKULUNKULU
Iyini Injongo YaNkulunkulu Ngemhlaba?
LiBhayibheli lichaza kutsi yini leyenta Nkulunkulu wadala umhlaba, kutawuphela nini kuhlupheka, liyini likusasa lemhlaba nekutsi bobani labatawuphila kuwo.


text:
MDGs in Swati
Tinhloso tekutfutfukisa tenkhulungwane yemnyaka
(Millennium Development Goals)
Afrikaans | Ndebele | Sepedi | Sotho | Swati | Tsonga | Tswana | Venda | Xhosa | Zulu
Sivumelwane samhlabuhlangene tenkhulungwane yemnyaka, lesasayinwa ngeNyoni 2000, sibophetela imibuso kwenta loku:
- Kucedza buphuya lobungenelele kanye nendlala
- Kunciphisa ngesigamu linani lebantfu labaphila ngemali lengephasi kwelidola linye laseMelika ngelusuku.
- Kunciphisa ngesigamu linani lebantfu labakhungetfwe yindlala.
- Kwandzisa linani lekudla kulabo labakhungetfwe yindlala.
- Kutfola imfundvo lesisekelo letfolwa ngiwo wonkhe
- Kucinisekisa kutsi bafana temantfombatane bacedzela ngalokucwebe tifundvo tabo temabanga laphansi.
- Linani lelandzile lalababhalisako kumele lihambisane nemitamo yekucinisekisa kutsi bonkhe bantfwana bahlala basesikolweni futsi batfola imfundvo yelizinga lelisetulu.
- Kutfutfukisa kulingana ngekwebulili kanye nekuhlomisa labasikati
- Kucedza kungalingani ngekwebulili emfundvweni yemabanga laphansi nalasetulu nga 2005, nakuwo onkhe emazinga nga 2015.
- Kunciphisa kufa kwebantfwana ngebunyenti
- Kunciphisa lizinga lekufa ngebunyenti kwebantfwana labangephasi kweminyaka lesihlanu ngetincenye letintsatfu.
- Kwenta ncono imphilo kulababelekako
- Kunciphisa lizinga lekufa kwebantfwana ngebunyenti ngetincenye letintsatfu.
- Kulwa NESANDVULELA NGCULAZI/NENGCULAZI, malaleveva naletinye tifo
- Kumisa kanye nekucala kuphendvula kusatjalaliswa kweSANDVULELA NGCULAZI/NENGCULAZI.
- Kumisa kanye nekucala kuphendvula kusatjalaliswa kwetigameko tamalaleveva naletinye tifo letinkhulu.
- Kucinisekisa kusimama kutemvelo
- Kuhlanganisa imigomo yentfutfuko lesimeme ibe yimitsetfomgomo kanye netinhlelo telive; kuphendvulwe kulahlekelwa tinsita tetemvelo.
- Kunciphisa ngesigamu linani lebantfu labangakwati kufinyelela emantini ekunatsa lahlobile (kute utfole lwati lolwengetiwe buka singeniso seluphakelomanti).
- Kuphumelela ekwenteni ncono timphilo tebantfu lokungenani labatigidzi letingu 100 labahlala etindzaweni letingakalungi nga 2020.
- Kusungula budlelwane nemave emhlaba kute kube nentfutfuko
- Kusungula luhwebo loluvulekile kanye neluhlelo lwetimali lolumiselwe umtsetfo, lolunekubiketela nalolungabandlululi. Kufaka ekhatsi kutibophetela ekuphatseni kahle, intfutfuko nekuncishiswa kwebuphuya – kuvelonkhe nasemhlabeni wonkhe.
- Kubukana netidzingo letisipesheli temave latfutfuke kancane. Loku kufaka ekhatsi linani lelinganamkhawulo lemphahla letfunyelwa kulamanye emave; kugcugcutela kuphungulwa kwetikweleti temave lakhungetfwe kakhulu buphuya; kusulwa kwetikweleti letisemtsetfweni lokuvunyelenwe ngato; kanye nekufaka sandla ekusiteni ngentfutfuko kumave latibophetele ekucedzeni buphuya.
- Kubukana netidzingo letisipesheli temibuso lenentfutfuko etiyingini letihacwe ngulamanye emave kanye naletincane.
- Kubukana ngalokucwebe netinkinga tetikweleti temave lasatfutfuka kusetjentiswa tindlela tavelonkhe netemhlaba wonkhe kute kusimamiswe tikweleti esikhatsini lesidze lesitako.
- Kusungula umsebenti lomuhle nalonetitselo welusha, ngekubambisana nemave lasatfutfuka.
- Kwenta kube khona kufinyeleleka kumitsi lengabiti kakhulu nalesidzingo emaveni lasatfutfuka, ngekubambisana netimboni tetemitsi yekwelapha.


text:
SEHLUKO 16
Melana NaSathane Nemachinga Akhe
“Nimelane naSathane, uyawunibalekela.”
1, 2. Bobani labajabulako lapho bantfu babhajatiswa?
NANGABE sewuneminyaka leminyenti ukhonta Jehova, kungenteka sewuye walalela tinkhulumo letinyenti telubhabhatiso, emihlanganweni yaboFakazi BaJehova, lemikhulu nalemincane. Kepha ngisho nobe sekukanyenti uba khona kuyo, kufanele kutsi usatsintseka lapho ubona labahleti etitulweni letingembili enkhundleni basukuma kute balungele kubhajatiswa. Ngaleso sikhatsi, kugcwala injabulo lenkhulu etilalelini, bese kulandzela lihlombe lelikhulu lekujabula. Tinyembeti tingase tigcwale emehlweni akho njengobe ubona licembu lebantfu leliye lakhetsa kusekela Jehova. Empeleni, leto tikhatsi tiba tikhatsi tenjabulo lemangalisako.
2 Nobe siye sabona kubhajatiswa kwebantfu endzaweni lesihlala kuyo tikhatsi letitsite ngemnyaka, tingilosi tona tinelilungelo lekubona tikhatsi letinjalo kanyenti. Asewucabange nje ‘ngentfokoto lenkhulu lebakhona ezulwini’ ngekubona tinkhulungwane tebantfu emhlabeni wonkhe titihlanganisa nencenye lebonakalako yenhlangano yaJehova, liviki ngalinye. (Lukha 15:7, 10) Asingabati kutsi tingilosi tiyajabula lapho tibona lokwandza lokungaka!
DEVELI ‘UYAJANGAZA NJENGELIBHUBESI LELIBHODLAKO’
3. Kungani Sathane ajangaza ‘njengelibhubesi lelibhodlako,’ futsi yini latimisele kuyenta?
3 Kunetidalwa letingumoya letibukela lokubhajatiswa kwebantfu tigcwele intfukutselo. Kuyamenyanyisa Sathane kanye nemadimoni akhe kubona tinkhulungwane tebantfu tishiya lelive lelibi. Phela loku kuliciniso ngobe Sathane abeke wacinisa ngelekutsi bantfu bebangamkhonti Jehova ngobe bamtsandza, waphindze watsi kute umuntfu longahlala atsembekile lapho avivinywa. (Fundza Jobe 2:4, 5.) Ngako-ke, lapho lotsite enta sincumo sekutinikela kuJehova, usuke aveta Sathane njengemcambimanga. Kuba shengatsi Sathane ushaywa maviki onkhe emnyakeni. Kungako nje ‘ajangaza njengelibhubesi lelibhodlako, atfungatsa langahle ammite.’ (1 Phetro 5:8) “Lelibhubesi” litimisele kusimita ngekwakamoya, lisente kutsi silimate nobe size sibucedze buhlobo lesinabo naNkulunkulu.
Ngaso sonkhe sikhatsi lapho lotsite atinikela kuJehova futsi abhajatiswa, Sathane uvetwa njengalonemanga
4, 5. (a) Jehova uye wawavimbela njani ngetindlela letimbili letibalulekile emandla aSathane? (b) Yini umKhristu weliciniso lekufanele aciniseke ngayo?
4 Nobe sibhekene nesitsa lesitfukutsele kangaka, kute sizatfu sekungenwa ngemanti emadvolweni. Kungani sisho kanjalo? Ngobe ngetindlela letimbili letibalukile, Jehova uye wavimbela emandla ‘alelibhubesi lelibhodlako’ ngelizinga lelitsite. Ngutiphi leto tindlela? Kwekucala, Jehova uye wabiketela kutsi “sicumbi lesikhulu” semaKhristu eliciniso sasiyosindza ‘ekuhluphekeni lokukhulu.’ (Sembulo 7:9, 14) Tiphrofetho taNkulunkulu tihlale tigcwaliseka. Ngako-ke, naSathane kufanele ati kutsi angeke akwati kubamita bonkhe bantfu baNkulunkulu.
5 Indlela yesibili emandla akhe lavinjelwe ngayo, ibonakala emacinisweni lakhulunywa ngulenye inceku yaNkulunkulu yasendvulo. Umphrofethi Azariya watsi eNkhosini Asa: “Simakadze unani, uma ninaye.” (2 Tikhronike 15:2; fundza 1 Khorinte 10:13.) Tibonelo letinyenti letibhaliwe tikhombisa kutsi endvulo, Sathane abehlala ehluleka kumita nobe ngabe ngutiphi tinceku letatisondzelene naNkulunkulu. (Hebheru 11:4-40) Kuyafanana nalamuhla, umKhristu lohlala asondzelene naNkulunkulu angakwati kumelana naSathane futsi amncobe. Ecinisweni, liVi laNkulunkulu liyasicinisekisa: “Nimelane naSathane, uyawunibalekela.”
“SILWA . . . NEMABUTFO ABOMOYA LABABI”
6. Sathane ulwa njani nemKhristu ngamunye?
6 Sathane angeke ancobe kulemphi, kepha angamncoba umuntfu losayekele kunaka. Phela uyati kutsi angasimita nasingabutsambisa buhlobo betfu naJehova. Angakwenta njani loku? Ngekutsi asihlasele ngemandla lamakhulu, ahlasele umuntfu ngamunye, futsi ahlasele ngebucili. Ase sicoce ngaletindlela taSathane letiyinhloko.
7. Kungani Sathane abahlasela ngemandla lamakhulu bantfu baJehova lamuhla?
7 Kuhlasela ngemandla lamakhulu. Umphostoli Johane wabhala: “Umhlaba wonkhe ungephansi kwemandla aLomubi.” (1 Johane 5:19) Lamavi asecwayiso kuwo onkhe emaKhristu eliciniso. Njengobe Sathane asavele alimitile lelive lelingamhloniphi Nkulunkulu, nyalo sewunake futsi ufuna kuhlasela labo labakhonile kumbalekela
8. Abesho kutsini Pawula nakatsi “silwa” nabomoya lababi?
8 Kuhlaselwa kwemuntfu ngamunye. Umphostoli Pawula wecwayisa emaKhristu labekanye nawo: “Silwa . . . nemabutfo abomoya lababi labasemkhatsini.” (Efesu 6:12) Ligama lesiGriki lelihunyushwe ngekutsi “silwa” ngekwelivi nelivi lisho “kubambana” futsi lidlulisela umcondvo wekulwa imphi nisebentisa tandla futsi nishudvulisana. Ngako-ke, ngekusebentisa leligama, Pawula abegcizelela kutsi ngamunye wetfu kufanele alwe nabomoya lababi. Ngisho nobe live lesihlala kulo linebantfu labakholelwa kubomoya lababi nobe cha, akukafaneli sikhohlwe kutsi ngesikhatsi sitinikela kuJehova, kwakufanana nekutsi singenela imphi. Cishe kusukela ekutinikeleni kwawo, emaKhristu angeke akwati kulibalekela liciniso lekutsi nawo ayahlanganyela kulemphi. Kungako Pawula abona kunesidzingo sekuyala emaKhristu ase-Efesu katsatfu kutsi ‘ame acine.’
9. (a) Kungani Sathane nemadimoni akhe baye basebentisa tinhlobo letinyenti ‘tebucili’? (b) Kungani Sathane etama konakalisa indlela yetfu yekucabanga, futsi singamelana njani nemetamo yakhe? (Fundza libhokisi “ Caphela Emachinga ASathane!”) (c) Nguliphi lelinye lemacebo aSathane lanebucili lesitawulicabangela nyalo?
9 Emacebo lanebucili. Pawula wancenga emaKhristu kutsi amelane “nebucili” baSathane. (Efesu 6:11) NgesiGriki sekucala, ligama lelihunyushwe ngekutsi “bucili” lasetjentiswa nguPawula lisebunyentini. Loko kusho kutsi Develi nemadimoni akhe basebentisa tindlela letinyenti tebucili
KUSEBENTELANA NEMIMOYA
—SENTO SEKUNGETSEMBEKI
10. (a) Kuyini kusebentelana nemimoya? (b) Jehova ukubheka njani kusebentelana nemimoya, futsi wena ukubheka njani?
10 Ngekusebentelana nemimoya, nobe ngekusebentelana nemadimoni, umuntfu usuke asebentelana ngalokucondzile nabomoya lababi. Kubhula, kutsakatsa, kulumba, nekukhuluma nalabafile, kunguletinye tetindlela tekusebentelana nemimoya. Njengobe sati, Jehova ubheka kusebentelana nemimoya ‘njengentfo lesinengiso.’ (Dutheronomi 18:10-12; Sembulo 21:8) Ngenca yekutsi natsi ‘siyakutondza lokubi,’ angeke sakhe bungani nabomoya lababi. (Roma 12:9) Loku kungaba kungetsembeki kuBabe wetfu losezulwini Jehova!
11. Kungani kungase kube kuncoba lokukhulu ngaSathane lapho aphumelele kusiyenga kutsi sisebentelane nemimoya? Fananisa.
11 Ngenca yekutsi kumane nje ucobhote emikhubeni yekusebentelana nemimoya kusho kungetsembeki kuJehova, Sathane utimisele kubangela labanye betfu kutsi nabo bahlanganyele kuko. Sikhatsi ngasinye angaphumelela ekuyengeni umKhristu kutsi asebentelane nemadimoni, futsi ngaleyo ndlela usuke aphumelele kakhulu. Kungani sisho njalo? Cabanga nganaku: Nangabe lisotja lingase licelwe kutsi lishiye libutfo lemphi ngenca yekungetsembeki kwalo bese litihlanganisa nelibutfo lesitsa, umcondziso walelibutfo lesitsa angajabula. Lomcondzisi angahle ente ngisho nemcimbi wekuhalalisela lesihlubuki, kube shengatsi sincobile, kute nje alaye lomcondzisi walelibutfo lelisotja lelibuya kulo. Kuyafanana nalapho umKhristu acala kusebentelana nemimoya, utawube ulahla Jehova futsi utibeka ngephansi kwekucondziswa nguSathane. Loku kungamniketa injabulo lenkhulu kakhulu Sathane ate ahalalise kute kube shengatsi uncobile emphini. Ukhona yini kitsi longafuna kuniketa Develi injabulo lenjalo? Cha, akekho! Asisito nani tihlubuki.
UPHAKAMISA IMIBUTO KUTE SIBE NEKUNGABATA
12. Nguyiphi indlela Sathane layisebentisako kute agucule umbono wetfu ngekusebentelana nemimoya?
12 Nangabe nje sisakutondza kusebentelana nemimoya, Sathane angeke akwati kusibamba. Nobe kunjalo, uyacaphela kutsi angayigucula indlela lesicabanga ngayo. Njani? Ufuna tindlela tekuyenga emaKhristu kute agcine atsi ‘lokubi kuhle, nalokuhle kubi.’ (Isaya 5:20) Kute ente kanjalo wetsembele endleleni yakhe yasendvulo
13. Sathane wayisebentisa njani imibuto kute ente bantfu bangabate?
13 Asewubuke kutsi Sathane wayisebentisa njani lendlela endvulo. Ensimini yase-Edeni wabuta Eva watsi: “Kodvwa ngempela Nkulunkulu ushito yini kutsi: ‘Ningadli nome ngusinye nje sitselo setihlahla letisensimini?’” Emalangeni aJobe, ngesikhatsi kunemhlangano wetingilosi ezulwini, Sathane wabuta umbuto watsi: “Usho kutsi Jobe abengakukhonta yini, kube abengatfoli lutfo kuwe?” Ekucaleni kwenkonzo yaJesu yasemhlabeni, Sathane wamlinga watsi: “Nawuyindvodzana yaNkulunkulu, tjela nankha ematje agucuke abe tinkhwa.” Cabanga nje
14. (a) Sathane uyisebentisa njani lendlela yakhe yekubangele kungaciniseki mayelana nekusebentelana nemimoya? (b) Yini nyalo lesitawuyihlola?
14 Lamuhla, Develi usebentisa kuyenga lokunjalo kute akhe kungabata ngebubi bekusebentelana nemimoya. Lokubi kutsi uphumelele ekwenteni tingcondvo talamanye emakholwa kutsi tingabate. LamaKhristu aye acala kuveta kungabata kwawo ngekubuta imibuto lenjengekutsi: Tonkhe tinhlobo tekusebentelana nemimoya timbi kangako yini? Ecinisweni, asuke acabanga kutsi ‘kunjalo yini vele?’ (2 Khorinte 11:3) Singabasita njani bantfu labanjalo kutsi bagucule indlela labacabanga ngayo? Singaciniseka njani kutsi bucili baSathane abusibambi? Kute siphendvule, ase sihlole tici letimbili tekuphila Sathane laye watigcwalisa kancane kancane ngekusebentelana nemimoya. Tekutijabulisa kanye netekwelapha.
USITAKALA NGETIFISO NANGETIDZINGO TETFU
15. (a) Ngumuphi umbono labanawo labo labahlala emaveni aseNshonalanga mayelana nekusebentelana nemimoya? (b) Umbono welive ngekusebentelana nemimoya uye wawatsintsa njani emaKhristu?
15 Emaveni aseNshonalanga, kulumba, kutsakatsa, kanye naletinye tinhlobo tekusebentelana nemimoyaakusanakwa kakhulu. Emafilimi, tincwadzi, tinhlelo te-TV kanye nemidlalo ye-computer kuveta tento tebudimoni njengentfo lelihlaya futsi lengalimati. Lamanye emafilimi kanye netincwadzi letinetigcawu tekulumba netekutsakatsa ahamba embili kangangekutsi labo lababalandzeli bawo sebahlele ngisho nemacembu ebalandzeli. Kuyacaca kutsi emadimoni aye aphumelela ekwenteni kubonakale shengatsi kute tingoti tekusebentelana nemimoya. Siye sawatsintsa yini emaKhristu lesimo sekungakunaki kusebentelana nemimoya? Indlela yekucabanga yalabanye iye yatsintseka. Njani? Sibonelo saloku ngunasi: Ngemuva kwekutsi umKhristu lotsite abukele lifilimi lelaliveta kusebentelana nemimoya watsi: “Ngalibukela lelifilimi, kepha angizange ngihlanganyele ekusebentelaneni nemimoya.” Kungani kuyingoti kucabanga kanjalo?
16. Kungani kuyingoti kukhetsa kutijabulisa lokuhlanganisa imikhuba yekulumba?
16 Nanobe kunemehluko emkhatsini wekusebentelana nemimoya ngalokucondzile nekuyibukela, loko akusho kutsi kuyibukela kute ingoti. Kungani sisho njalo? Asewucabange nganaku: LiVi laNkulunkulu libonisa kutsi Sathane nemadimoni akhe bete likhono lekwati loko lesikucabangako. * Nobe kunjalo, njengobe kubonisiwe ekucaleni, kute imimoya lemibi itfole loko lesikucabangako futsi ikwati kutfola nobe ngabe yini lengalimata buhlobo betfu naNkulunkulu, inakisisa imikhuba yetfu
17. Nguliphi lisu Sathane langalisebentisa kute ahlasele umuntfu logulako?
17 Sathane akasitakali ngesifiso setfu sekutijabulisa nje kuphela, kepha uphindze asitakale nangesidzingo setfu sekunakekela imphilo. Njani? UmKhristu lonemphilo lehhohlokako, ngisho nangetulu kwemetamo leminyenti yekumelapha angadvumala kakhulu. (Makho 5:25, 26) Loko kungavulela Sathane nemadimoni akhe litfuba lekumhlasela. Bayati kutsi liVi laNkulunkulu liyecwayisa ngekufuna ‘lusito lwalabo labenta lokubi.’ (Isaya 31:2) Kute abangele umKhristu kutsi ente lokuphambene nalomyalo, emadimoni angabangela lona logulako kutsi aphelelwe litsemba bese usebentisa tindlela “letinemandla langacondzakali” nobe imimoya
18. Ngutiphi tindlela tekwelapha umKhristu langatigwema, futsi kungani?
18 Jehova wecwayisa ema-Israyeli labesacale kusebentisa “emandla langacondzakali” watsi: “Naniphakamisa tandla tenu niteneka, nithandaza, ngiyakuwafihla emehlo ami kini; nome senenta imithandazo leminyenti kangakanani, ngingeke ngiyilalele.” (Isaya 1:13, 15) Ngaso sonkhe sikhatsi sifuna kugwema nobe ngabe yini lengavimbela imithandazo yetfu futsi inciphise nekusekelwa kwetfu nguJehova
LAPHO TITINYENTI TINDZABA LETIMAYELANA NEMADIMONI
19. (a) Yini Sathane laye wayengela bantfu labanyenti kutsi bayikholelwe mayelana nemandla akhe? (b) Ngutiphi tindzaba emaKhristu eliciniso lokufanele atigweme?
19 Nobe bantfu labanyenti emaveni asenshonalanga bayitsatsa melula ingoti yemandla nobe kuyenga kwaSathane, kuletinye tincenye temhlaba kwenteka lokwehlukile. Kuleto tindzawo Develi uyengele labanyenti ekukholelweni kutsi unemandla lamakhulu kunalawo lanawo. Labanye bantfu batsi lapho badla, basebenta, nobe balele babe bacabanga ngemimoya lemibi. Tindzaba letimayelana netento temadimoni titse citsi saka. Tindzaba letinjalo tivame kucocwa ngalenkhulu injabulo. Kufanele yini natsi sitisekele tindzaba letinjalo? Cha, akukafaneli. Tinceku taNkulunkulu weliciniso tiyakugwema loko, ngenca yetizatfu letimbili letibalulekile.
20. Umuntfu angatisakata njani timfundziso taSathane letingemanga angakacondzi?
20 Kwekucala, ngekusakata tindzaba taloko lokwentiwe ngemadimoni, umuntfu usuke asekela Sathane. Njani? LiVi laNkulunkulu licinisekisa kutsi Sathane uyakwati kwenta timangaliso, kepha liphindze lecwayise ngekutsi usebentisa ‘tibonakaliso letingemanga’ kanye ‘nenkhohliso.’ (2 Thesalonika 2:9, 10) Njengobe Sathane angumkhohlisi lomkhulu, uyakwati kuhunga nobe kuyenga tingcondvo talabo labakholelwa emimoyeni kanye nekubenta bakholelwe tintfo letingasilo liciniso. Bantfu labanjalo bangakholelwa mbamba kutsi babone futsi beva tintfo letitsite, kantsi futsi bangase bacoce leto tintfo njengaletiliciniso. Ngekuhamba kwesikhatsi, letindzaba tabo tigcina setingemanga nobe setikhulisiwe njengobe tichubeka ticocwa. Nangabe umKhristu angasakata tindzaba letinjalo, empeleni uyawube wenta intsandvo yaDeveli
21. Tinkhulumo tetfu sifuna tisekelwe kuphi?
21 Kwesibili, ngisho nobe umKhristu ake wabhekana nemimoya lemibi esikhatsini lesendlulile, utawugwema kuloku ahlekisa labo lakholwa nabo ngekubacocela tindzaba letinjalo. Kungani? Siyalwa kutsi “emehlo etfu angesuki kuJesu longumsunguli nemphelelisi wekukholwa kwetfu.” (Hebheru 12:2) Ngako-ke, kufanele sibhekise kunaka kwetfu kuKhristu hhayi kuSathane. Kuyaphawuleka kutsi ngesikhatsi aselapha emhlabeni, Jesu akazange ahlekise bafundzi bakhe ngekubacocela ngemimoya lemibi ngisho nobe kwakunalokunyenti labengakusho ngaloko Sathane langakwenta naloko langeke asakwente. Kunaloko, Jesu wanaka sigijimi seMbuso. Ngako-ke, sifuna kutsi tinkhulumo tetfu tibe nguleto letisekelwe ‘emisebentini lemikhulu yaNkulunkulu.’
22. Singachubeka njani nekuhlanganyela ekuletseni ‘injabulo ezulwini’?
22 Kuliciniso, Sathane usebentisa emachinga lehlukene, lokuhlanganisa nemimoya kute etame kucedza buhlobo betfu naJehova. Kepha-ke, ngekwenyanya lokubi sinamatsele kulokuhle, sincisha Develi ematfuba ekunciphisa kutimisela kwetfu kugwema tonkhe tinhlobo tekusebentelana nemimoya. (Fundza Efesu 4:27.) Asewucabange nje kutsi iyawuba ngakanani ‘injabulo ezulwini’ nangabe sichubeka ‘simelana nemachinga aDeveli’ kute kube kulapho angasekho!
^ sig. 16 Lamagama laniketwe Sathane (Umphikisi, Umnyundzeli, Umkhohlisi, Umlingi, Umcambimanga) akasenti siphetse ngekutsi unalo likhono lekuhlola tinhlitiyo tetfu netingcondvo tetfu. Kungulokwehlukile ngaJehova naJesu. Uchazwa ngekutsi ‘ngumvivinyi wetinhlitiyo,’ kantsi Jesu yena uchazwa ngekutsi ‘uphenyisisa tinso nenhlitiyo.’
^ sig. 18 Nawufuna kwandzisa lwati lwakho ngalendzaba, fundza sihloko lesitsi “Ingabe Ukuxilongwa Kwempilo Yakho Kukulungele?” lesiku-Sicongosekulindza sa-December 15, 1994, emakhasini 19-22 ngesiZulu, kanye nesihloko lesitsi “Umbono WeBhayibheli: Ingabe Kunendaba Ukuthi Yikuphi Ukwelashwa Okukhethayo?” lesiku-“Phaphama!” ya-January 8, 2001, ngesiZulu.


text:
Sifundvo 12
Ungasondzela Njani KuNkulunkulu?
1. Nkulunkulu uyilalela yonkhe yini imithandazo?
Nkulunkulu umema bantfu bato tonkhe tive kutsi basondzele kuye ngemthandazo. (Tihlabelelo 65:2) Nobe kunjalo, akalaleli yonkhe imithandazo nobe ayiphendvule yonkhe. Sibonelo saloku kutsi imithandazo yendvodza lephatsa kabi umfati wayo akayilaleli. (1 Phetro 3:7) Nangalesikhatsi ema-Israyeli achubeka nekwenta bubi, Nkulunkulu abengayilaleli imithandazo yawo. Kusebaleni-ke kutsi kuthandaza kulilungelo lelikhulu. Nobe kunjalo, Nkulunkulu uyayemukela imithandazo yalabo labenta tono letinkhulu nangabe baphendvuka.
2. Kufanele sithandaze njani?
Umthandazo uyincenye yekukhonta kwetfu Nkulunkulu, kungaleso sizatfu kufanele sithandaze kuphela kuMdali wetfu Jehova. (Matewu 4:10; 6:9) Njengobe sibantfu labanesono, kufanele sithandaze ngelibito laJesu ngobe nguye lowasifela. (Johane 14:6) Jehova akafuni kutsi sisolo siphindzaphindza imithandazo lesiyifake enhloko nobe lebhalwe phansi. Ufuna sithandaze ngalokusuka etinhlitiyweni tetfu.
UMdali wetfu uyayiva ngisho nemithandazo lesiyenta enhlitiyweni. (1 Samuweli 1:12, 13) Usimema kutsi sithandaze nome ngunini, njenganakucala lusuku nanaluphela, nasitawudla, ngisho nanasinetinkinga.
3. Kungani emaKhristu ahlangana ndzawonye?
Kusondzela kuNkulunkulu akusiyo intfo lemelula ngobe siphila nebantfu labangakholwa kuNkulunkulu futsi labedzelela setsembiso sakhe sekuphila emhlabeni lonekuthula. (2 Thimothi 3:1, 4; 2 Phetro 3:3, 13) Ngako-ke siyakudzinga kuhlangana nebazalwane betfu kute sikhutsatane, kantsi nabo futsi bayasidzinga.
Kuba nebantfu labatsandza Nkulunkulu kuyasisita kutsi natsi sisondzele kuNkulunkulu. Imihlangano yaboFakazi BaJehova isivulela ematfuba lamahle ekutsi sikhutsatwe kukholwa kwalabanye.
4. Ungakwati yini wena kusondzela kuNkulunkulu?
Ungasondzela kuJehova ngekuzindla ngaloko lokufundza eVini lakhe. Cabanga ngaloko longakufundza emisebentini yakhe, eselulekweni sakhe, ngisho nasetetsembisweni takhe. Kuzindla nekuthandaza kusisita sicondze kubaluleka kwelutsandvo lwaNkulunkulu kanye nekuhlakanipha kwakhe.
Ungaba sedvute naNkulunkulu kuphela nangabe umetsemba futsi ukholwa kuye. Kepha kukholwa kufanana nentfo lephilako ledzinga kondliwa. Kufanele ukondle kukholwa kwakho ngekuhlale uzindla ngetintfo lokholwa kuto.
5. Kutakusita ngani kusondzela kuNkulunkulu?
Jehova uyabakhatsalela labo labamtsandzako. Uyakwati kubavikela kunome yini lengenta kukholwa kwabo nelitsemba labo lekuphila phakadze libe sengotini. (Tihlabelelo 91:1, 2, 7-10) Uyasecwayisa ngetindlela tekuphila letingafaka imphilo kanye nenjabulo yetfu engotini. Jehova usifundzisa indlela lencono kakhulu yekuphila.—Fundza Tihlabelelo 73:27, 28; Jakobe 4:4, 8.
Fundza Kabanti
LUHLELO LWEKUFUNDZISWA NGELIBHAYIBHELI
Kungani Kufanele Utadishe LiBhayibheli?
LiBhayibheli linika tigidzi tebantfu labasemhlabeni wonkhe timphendvulo temibuto lebalulekile ekuphileni. Ungatsandza yini kuba ngulomunye wabo?
Lifundzisani Mbambambamba LiBhayibheli?
Sondzela KuNkulunkulu Ngemthandazo
Nkulunkulu uyakulalela yini nawuthantaza? Kute kuphendvuleke lombuto, kudzingeka ucale ucondze loko liBhayibheli lelikufundzisako ngemthantazo.


text:
loading
Language Siswati Book
we make garden series
Bantfwana lababili bancuma kulima sivandze setibhidvo. Ngekusebenta kwabo ndzawonye bakhicita sivuno setibhidvo. Kwabakhanyela ngalesikhatsi basebenta kutsi kumnandzi kangakanani kuvuna titselo tekusebenta kamatima. Kusetjentiswe lulwimi lolutayelekile netitfombe ekutekeni lendzatjana kuze kukhutsatwe kufundza. Lendzatjana ilungele bafundzi labasacala kufundza.
This Is The Printed Hardcopy Book, It Is Not Digitised In Any Way.
ISBN : 9780796029188


text:
loading
Mathematics Siswati Book Grade 2
shuters top class emakhono ekuphita libanga 2 incwadzi yemfundzi
Luhlelo lwe Shuter's Top Class Emakhono Ekuphila luyincenye yelu chu ngech unge lol uhl elwe lwa bha lwa ka h le ngeku landzela tidzi ngo teSitatimende saVelonkhe seKharikhulamu Nencubomgomo Yekuhlola (CAPS) lwesigaba saboKhewane. Luchungechunge lwe caps lucuketse: lncwadzi Yemfundzi lmisebenti lecondzene nebafundzi kanye naleyo lebayifundza ngekwenta. lmisebenti lecuketse tintfo letahlukene lekumele tentiwe bafundzi. lmisebenti yebuciko lenemibalo legcamile leyelekelela ekufundzeni lulwimi ngekubuka. I ncwadzi Yekusebentela lmisebenti lekulencwadzi ihambisana ncamashi nencwadzi yaThishela kanye neyemfundzi. lmisebenti letawukwentiwa kuze kuciniswe kuphindze kugcogcwe tifundvo. Kuhleleka lokuvisiseka malula kanye nemidvwebo lejabulisako. Umgodla waThishela lncwadzi Yathishela Yetinsita Luhlelo lwekufundza ngekwenta lwemaviki ngekulandzelana lwemaThemu lamane kanye nemisebenti yekuhlola lokuhlelekile loluhlelwe ngokweSitatimende saVelonkhe seKharikhulamu neNcubomgomo Yekuhlola (CAPS). Kokubonga Tinsita taseKlasini letihambisana neMgodla waThishela etinsita. Tintfo letifakwe kuMgodla waThishela wetinsita tingehluka kancane kuleti letisesitfombeni ngetulu.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796053022
This Is The Printed Hardcopy Book, It Is Not Digitised In Any Way.
ISBN : 9780796044952


text:
loading
Life Sciences Siswati Book Grade 1
siswati setfu libanga 1 incwadi yekusebentela
Siswati Setfu luhlelo lwetincwadzi teSiswati lolubhalwe lwahambisana nendlela lensha yeSitatimende Senchubomgomo Yavelonkhe Yekharikhulamu Nekuhlola. Loluhlelo luyatfolakala kusukela eSigabeni Sabokhewane, Sigaba Lesisemkhatsini neSigaba Lesiphakeme. Loluhlelo luhlanganise emasu lehlukene ekufundza kanye newekufundzisa lulwimi ngekulandzela inchubomgomo. Lugcamisa tingcikitsi letisematseni kanye netemasiko. Tehluko netifundvo tihlelwe ngekwetgamu nangekwemaviki. Lutfutfukisa emakhono ebafundzi ekukhuluma, kulalela, kufundza nemisindvo, kufundza imibhalo lehlukahlukene nekubhala. Letincwadzi tibuye tikhutsate kuhlolwa kwebafundzi lokuhlelekile nalokungakahleleki. Kukhona netitfombe letigcugcutela tibuye sitfutfukise kufundza ngekubona. Lokucuketfwe nguloluhlelo kufaka ekhatsi: lncwadzi Yemfundzi lncwadzi Yathishela lncwadzi Yekusebentela
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796052070
This Is The Printed Hardcopy Book, It Is Not Digitised In Any Way.
ISBN : 9780796054531


text:
Guest Comments
"Lelihhotela linemulandvo lomudze, lakhiwe endzaweni lephakeme, lenetintsaba, nemahlatsi laluhlata lanetindledlana letincane lasikhona kuhambahamba khona silule emadvolo.
Emakamelo makhulu ashaya umoya futsi ahlobile. Asiwuvali umlomo ngemphatfo lesayitfola kulelihhotela. Simanga ngulokutsi kuhlala kanye nekudla kwakulelihhotela akubiti kantsi lokudla kumnandzi kuphekwa ngungcongcoshe wekupheka. Lokwangitfokotisa kakhulu sitofu sasibaswe ekamelweni, phela lendzawo iyabandza ebusika ngalokutsi iphakeme. Solo angiwuvali umlomo nge Foresters Arms, ngikhutsata nalabanye kutsi bavakashe kulendzawo yase Foresters Arms, kantsi nakulelive lelihle laseSwatini.”
- Tipperary
“Mine ngachazwa kuphatfwa kahle ngulabo labasebenta kulelihhotela, imibhedze yakhona iyantofontela, kantsi nekudla kwakhona kumnandzi. Ngatsi ngibuka ngephandle ngahlangabetwa tinganga letinhle letingenamkhawulo. Utsi umawuhamba ubangise emshinini eBhunya umangaliswe ngulobuhle balelive. Kantsi eMhlambanyatsi khona ukhangwa libanga lekudlalela ligaluva leliluhlata mihla yonkhe. EmaSwati kuphela kwesive lesilunge ngalendlela mhlaba wonkhe.”
- Oldbury, United Kingdom
“Kuvakasha kwetfu eForesters kwaba kwemalanga lamabili....angizange ngikudle kudla lokumnandzi ngalendlela....labasebentako kanye nemphatsi wabo basiphatsa kahle impela. Lize belina litulu, sakutfokotela kutigoca embikwe mlilo sifundze tincwadzi sasitiphetse. Lendzawo iluhlata, ilungele kungcebeleka nekuphumula. Sajabula kakhulu futsi uma sikhandza kutsi siyakhona kuchumana nge email ibe tiningi tindzawo lakulelive letisete le-internet. Ngelilanga sesihamba, savuka ngetingweti, sijakele kuvulwa kwemncele, sitokhona sisheshe sewele. Sabona ngalabo labasebenta kuleli hhotela sebasiletsela likhofi kanye nemphako wema bhanisi sisalungiselele luhambo loluya eJozi.”
-Tucson, Arizona, USA


text:
loading
Media Plays and Drama Siswati Book Grade 3
shuters top class tibalo libanga 3 incwadzi ya thishela
Tibalo Te Top Class tihlelwe tisuselwa ku Sitatimende saVelonkhe seKharikhulamu Nencubomgomo Yekuhlola (CAPS) yesiGaba saboKhewane. Tibalo Te Top Class tihlelwe ngendlela letawutfutfukusa lwati , buciko, kanye nelwati ngekukhutsata kukwati kusombulula tinkhinga, kucubungula kanye nekucabanga lokunebuhlakani kwebafundzi labaseSigabeni saboKhewane. Loluchungechunge lukhutsata bafundzi kutsi bakwati kuchumanisa Tibalo nemphilo yabo yemalanga onkhe. Kusebenta ndzawoyinye ngemacembu noma kusebenta ngamunye kulekelela bafundzi kutsi bakhule bafinyelele etinhlosweni tentinhloso jikelele kanye netinhloso letitsite ngetibalo njengobe kubekiwe kumculu weSitatimende saVelonkhe seKharikhulamu neNcubomgomo yeKuhlola (CAPS) Kwengca lapho inhloso ikulomsebenti locuketfwe, tinsita letifanele tekufundza nekufundzisa tiphindze tinikete ematfuba ekwenta Tibalo ngetindlela letahlukene lokufaka ekhatsi Tibalo tengcondvo. Emakhomponenti elibangeni ngalinye: lncwadzi ya Thishela • lncwadzi yemfundzi neyathishela lokuchumaniswe kahle. • lncubo lecacile yekuhlola. • Emanotsi langetiwe netinsita tekwelekelela. • lmisebenti leyandzisiwe neyekunotsisa lwati. • Emagama ladzingekako akhonjisiwe. lncwadzi yeMfundzi • lmisebenti lejabulisako lekhutsata kuhlanganyela ngekukhutsala. • lmisebenti lefanele lehlelwe ngekwemculu weCAPS. • lmisebenti ihambisana nendzawo lahlala kuyo umfundzi. • lmisebenti leyandzisiwe neyokunotsisa lwati ifakiw. • Lulwimi lolusetjentisiwe luselizingeni lwebafundzi. • lmisebenti legcogciwe kanye neyekuhlolwa ihlelwe kahle. • Titfombe letijabulisako kanye nekwendlaleka lokumalula kukuvisisa. lncwadzi Yekusebentela • lmisebenti lejabulisako lekhutsata kuhlanganyela ngekukhutsala. • lmisebenti lefanele lehlelwe ngekwemculu we CAPS. • lmisebenti ihambisana nendzawo lahlala kuyo umfundzi. • lmisebenti leyandzisiwe neyokunotsisa lwati ifakiwe. • Lulwimi lolusetjentisiwe luslizingeni lwebafundzi. • lmisebenti legcogciwe kanye neyokuhlala ihlelwe kahle.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796052742
This Is The Printed Hardcopy Book, It Is Not Digitised In Any Way.
ISBN : 9780796046796


text:
Neo wabuka efasitelweni lelikamelo lakhe lelimphunga sitaladi lesimphunga lesinebantfu labamanti, labamphunga baphutfuma emvuleni lemphunga. Bekangakhoni kuphumela ngaphandle, futsi besatifundze tonkhe tincwadzi takhe atifundzele Mbali.
Kusenjalo, kwangena gogo anetinwele letimahliphihliphi ngenca yekuhhusha kwemoya ngaphandle. Kukhona bekakuphetse. Neo wakubona kutsi bekusicabati, futsi kusasikwele, futsi kunemibala legcamile … futsi bekuvuleka – njengelibhokisi lemcebo!
“Lena bekuyincwadzi yami lebengiyitsandza kakhulu ngesikhatsi ngisesemncane ngingangawe,” Gogo watjela Neo. “Bekungumnyango wami longiyisa emhlabeni lomkhulu, lobanti.”
Wabese uyayivula lencwadzi.
Ekhasini lekucala bekunendzawo lengumlingo, lebeyikhashane kakhulu nalelilanga lelimphungamphunga. Siganga besiluhlata satjani siphindze futsi sibe saligolide nalokunsundvu, sinesibhakabhaka lesihle, lesikhulu, lesiluhlata kwesibhakabhaka, futsi sifutfumele, lilanga lelimtfubi belenta phansi kutsi kushise.
“Hhayi bo! Ingabe loku kuliciniso?” Neo wadvosa umoya.
Gogo wamamatseka. “Awati yini? Kutsi tonkhe tindzaba tiliciniso, nangabe ukholelwa kuto,” kwasho yena. Wabese ukhomba indzawo ekhasini lapho khona umfana lomncane, lobekacishe alingane naNeo, bekahamba ancamula siganga.
Ngesikhatsi Gogo afundza, Neo wavala emehlo akhe waticabanga ahamba, asetintsabeni … ancamula umhlaba lomkhulu, lonsundvu … ahamba acondze emhlabeni lomkhulu, lobanti.
Weva emavi esiganga.
“Phuma! Phuma!” kuhlabela inyoni lencane.
“Lilanga lelihle!” kukhala tinyekevu.
“Wota, wota futsi utodlala,” kwahleba umoya etjanini lobudze.
Neo wakhumbula ngalemvula lemphunga, lenako, wacabanga nangekutsi ingabe ufanele kutsi abe khona lapho yini. Kepha endzabeni, ungenta noma ngabe yini. Bekute imvula lapha. Ngako-ke, Neo wahamba wancamula siganga.
Intfo yekucala layibona bekungumtimba wetingodvo, lomudze futsi lonsundvu. Bewunemikhono, lemidze lensundvu lebeyifika esibhakabhakeni, kanye nenhloko lenkhulu, letinsaba lenemacembe laluhlata lebeyinyikanyika kulomoya lohheletako.
“Sawubona,” kwasho Neo, ahlahle emehlo. “Uyini?”
“Ngisihlahla. Ngiyakhona kubona konkhe ngale, kulamatsafa lamahle, laligolide. Khuphuka ute lapha, futsi ubuke kanye nami.” Lesihlahla sasondzela, Neo wasigibela.
Etulu emagaleni, Neo bekakhona kubona umngcengcema lapho kuphela khona umhlaba. Futsi bekukhona lokunyenti endzaweni letsite lapho, lebekucishe kumetfuse nakacabanga ngako.
Kepha lesihlahla sambamba ngalokuphephile, futsi samhlebela satsi, “Hamba uyotibonela utfolisise. Ungesabi. Kunemhlaba lomuhle, lomkhulu, lobanti lapha.”
Ngako, Neo wabese uyehla wachubeka neluhambo lwakhe lwekuncamula siganga.
Masinyane nje, wahlangana nesidvuli senhlabatsi lecinile lesinetimbobo letincane, njengeminyango lemincane. Ngekhatsi bekeva emavi latinkhulungwane lakhulumako, kanye netigi tetinyawo letincane letigijimako letitigidzi letisitfupha.
“Sanibonani! Nibobani?” Neo wamemeta kumunye waleminyango.
“Sawubona!” kwaphendvula livi lelincane. “Sitintfutfwane. Sicoca tindzaba temhlaba lapha. Ingabe uyafuna yina kuva letinye tato?”
Neo bekatitsandza tindzaba, ngako-ke wahlala phansi walalela. Letintfutfwane tacoca tindzaba tato tesiganga nelihlatsi, kanye netetintsaba nemadolobhakati labekakhashane kunalapho.
“Tindzaba letinengi kangaka?” kwabuta Neo.
“Tinyenti letindzaba tingangetinkhanyeti esibhakabhakeni,” kwaphendvula tintfutfwane.
Neo, wavalelisa ngekuvilitisa sandla, wachubeka nendlela yakhe yekuncamula siganga.
Ekugcineni, Neo wahlangana nemanti lamanyenti labekageleta etihoshini kusukela ekuseni kute kube sebusuku. Neo wangena kulamanti kute aphotise imilente yakhe lebeyishisa.
Lamanti amkhaphatela lapha etinyaweni abuye futsi agigitseka atsi, “Ngingumfula. Ngisuka etintsabeni ngite ngiyongena elwandle. Wota, ngilandzele. Ngitakumikisa ekhaya.”
Neo wacabanga kutsi loko kungaba mnandzi kakhulu. Ngako-ke walandzela lomfula wadzabula tihoshi wabuye futsi wendlula emkhatsini wetintsaba. Bahamba kanyekanye imini yonkhe kwacishe futsi kwaba sebusuku, kwate kwatsi ekugcineni, Neo wefika esicongweni sentsaba.
Akhona lapho, bekakhona kubona lidolobha lelincane, leligezwe yimvula lahloba futsi limanyatela ekushoneni kwelilanga.
Umfula wagobhota ngebumnene, “Chubeka, hamba uye ekhaya. Kunebantfu labakutsandzako lapho, labalindzele kwabelana nawe tindzaba.”
Neo wahamba, wewuka nelidolobha. Wabona titaladi lebetiphitsitela tidzabula lidolobha, njengemifula. Wabona tindlu, tifutfunyetwa kukhanya kwasentsambama. Ngekhatsi kuto, bantfu bebamatasatasa, njengetintfutfwane letincane.
Ekugcineni, Neo wahlola efasitelweni lapho khona bekunagogo, lonemikhono lecinile netinwele letimahlodlombiya njengemagala esihlahla lesikhulu, avala incwadzi wabuye futsi wagobondzela kute acabuze avalelise umfanyana wakhe ayolala.
Neo wacabanga ngalesiganga nalesihlahla kanye naletintfutfwane nalomfula. Futsi watsi lapha nakabuka logogo, umushi wenkhosatana wakhanyisa lendlu lencane ngemibala legcamile kwabukeka njengesitfombe encwadzini. Neo wacabanga ngeluhambo lwakhe lwekutibonela utfolisise ngekhatsi emakhasini encwadzi yaGogo layitsandzako, wabuye futsi wacabanga ngaye kanye naMbali ekhaya.
Ngako-ke, wesuka kulencwadzi, wangena embhedzeni wakhe lofutfumele, ekamelweni lakhe lelintofontofo, endlini yakhe lencane.
Futsi kungako-ke, kutsi nangabe umhlaba ubukeka umphunga, nelikamelo lakhe libukeka lilincane, Neo uvula incwadzi. Uphuma emnyango emkhatsini walamakhasi, abuye futsi ahambe aye emhlabeni lomkhulu, lobanti.
Khombisa likhono lakho lebuciko!
Nindzawonye cabangani bese nakha inkhundla lekulendzaba nisebentisa tintfo letisendzaweni yenu. Yakhani inkhundla lelingana naleyo leyimelele, noma nakhe inkhundla lencane ebhokisini leticatfulo.


text:
Uyini Umbuso waNkulunkulu?
Uyini uMbuso waNkulunkulu?
LABANYE BANTFU BATSI usetinhlitinyweni tabo, kantsi labanye bacabanga kutsi yimetamo bantfu labayentako yekuletsa kuthula nebunye emhlabeni. Wena ucabangani?
LOKUSHIWO LIBHAYIBHELI
“Nkulunkulu welizulu uyawumisa umbuso longasoze wabhujiswa lutfo. . . . Uyawupitjita yonkhe leminye imibuso [yebantfu] uyicedze.” (Danyela 2:44) UMbuso waNkulunkulu unguhulumende mbamba.
KUKHONA YINI LOKUNYE LIBHAYIBHELI LELIKUSHOKO NGALENDZABA?
UMbuso waNkulunkulu uyabusa ezulwini.
—Matewu 10:7; Lukha 10:9.
Nkulunkulu usebentisa uMbuso wakhe kute afeze injongo yakhe ezulwini nasemhlabeni.
—Matewu 6:10.
Utawufika nini uMbuso waNkulunkulu?
UNGAPHENDVULA UTSINI?
Kute lowatiko
Masinyane
Awuyuze ufike
LOKUSHIWO LIBHAYIBHELI
“Letindzaba letimnandzi teMbuso tiyawushunyayelwa emhlabeni wonkhe, kuze kube bufakazi etiveni tonkhe, bese-ke kuphela kuyefika.” (Matewu 24:14) Nangabe tindzaba letimnandzi setishunyayelwe emhlabeni wonkhe, uMbuso waNkulunkulu utawubese uyefika ubhubhise bonkhe bantfu lababi.
KUKHONA YINI LOKUNYE LIBHAYIBHELI LELIKUSHOKO NGALENDZABA?
Kute lowatiko kutsi uMbuso waNkulunkulu uyofika nini.
—Matewu 24:36.
Tiphrofetho teliBhayibheli titsi sewusedvute.
—Matewu 24:3, 7, 12.


text:
Bukhosi
Bukhosi yindlela yekubusa lapho khona inhloko yembuso ingakhetfwa khona, kepha ibekwa ngemitsetfo yalowo mbuso nobe sigodzi futsi leyo nhloko ibusa idzimate ikhotsame nobe yehle esikhundleni (ikakhulukati enshonalanga).
Emandla ebukhosi[hlela | edit source]
- Bukhosi lobutimele.
Lobu bukhosi lobubusa ngendlela letsite lengalawulwa.lana inkhosi nobe indlovukati ishaya imitsetfo yente konkhe lokwentiwa yinhloko yembuso.
- Bukhosi bemtsetfosisekelo.
Lobu bukhosi lobandze eyurophu lapho khona emandla enkhosi nobe indlovukati alawulwa ngumtsetfosisekelo wesive njengaseNgilandi nasesipeyini.
Kutsatfwa kwesikhundla sebukhosi[hlela | edit source]
Lotawulandzela umbusi wesive ukhetfwa ngetindlela letinyenti. Ngesiswati inkhosi ayimkhetsi lotayilandzela kepha ukhetfwa emva kwekukhotsama kwayo. NgesiZulu umfana lomdzala lotalwa yinkhosikati yekucala nguye lolandzelako.